amanoisuno/poet huggingface dataset:
乞炭於馮孔武再用前韵 敖陶孫
君不見元光河決愁從臣，天子有詔皆負薪。當時實炭知幾畚，下與魚鼈爭生人。孰知木黔善制水，火出木盡全其真。一朝入火縱粉骨，曲身得煖龍蛇伸。成虧等作萬世計，肯與胡僧推劫塵。我欲詼諧與作傳，上繼毛穎追獲麟。日燒崑崙十挺指，惜哉黔也非吾親。窮朝破竈鬰煙燼，青唇黑腕羞比鄰。誰能輿致送煖熱，坐使有脚歌陽春。將軍羔酒空作夢，十年未有今年貧。
思古人 敖陶孫
思古人，思古人，古人皦皦若日月。我欲剖棺斲出古人心，惟見蒼苔漫白骨。請陳古人心，君勿駭客言。古人惟一真，可使風俗皆還淳。殺雞不及林宗，炊黍不候龐公。雪中安道興適盡，坐上公榮樽已空。呼酒徑勸君，欲眠即遣客。嵇康巨源不爲絕，戴崇彭宣本相得。徐庶失老母，密如玄德不能奪之臣。嚴陵薄宦情，狎如文叔不能止之客。包胥伍員不失其爲友，羊祜陸抗不害其爲敵。我有蒸壺，安事隠語。我但食韭，安用多種。割肉元知方朔真，拏金豈即劉叉勇。古人心事有如此，何至顔色相媚奉。道衰舛仁義，世亂生姦雄。君知臧否不掛口，正慮匕首揕其胸。我生恐無用，我死知無聞。作書預與兒輩訣，葬時定覓要離墳。
贈墨工陳伯升 敖陶孫
古墨法變今百年，雪齋乃能幻神藥。杜乂膚清衛玠神，眼明再見老陳作。墨如人意隨短長，用之不盡渠解笑。須君筆端馭龍蛇，他日始信入木妙。
僕以紹熙壬子中夏二十有五日始躋風篁討龍井遂至廣福謁三賢像閲舊碑追觀一代風流爲賦此詩適月林依公留設茗併因書以遺之他日能爲我揭詩板於壁間使示來者亦山中之一助也 敖陶孫
奇石斕橫道，茲山信多姿。江湖釃兩股，一泓乃孤危。相傳龍所家，或恐神護持。腥風轉霮䨴，陰崖立淋漓。惜無緯蕭勇，探此抱寶癡。山僧作屋意，慘澹生幽思。胡爲金繆影，顛倒眩俗兒。坐來百念失，蒼官導前馳。招提果深登，屐痕恍前期。咄哉少肉山，著此高顴師。端能致遨頭，絕唱相娛嬉。過溪亦何事，相送了不疑。渠能縛禪律，因來數鬚眉。我愛秦郎記，字壓頭陀碑。月林只夜夜，人物自一時。賢愚盡蟻封，來者吾得知。
佳人珮明月贈俞德章 敖陶孫
佳人珮明月，笑語含春姿。手握幽蘭叢，照影清漢湄。少年冶遊子，行樂方及時。折苕戲相贈，玉色頩自持。歸來種白璧，日漚文錦絲。加幣欲聘君，常恐歲月遲。終然不可諧，翕欻聽所之。願言遺薌澤，遠慰千里思。
六月內喜雨詩 敖陶孫
炎天亦靳雨，特地費雷將。隠隠來何久，飛飛勢稍颺。初從霑塊潤，忽作建瓴忙。穉子拋書出，臞禪解縛狂。苖滋應秀穎，風過忽溫凉。蛛網掀三面，蟲書漫數行。衾箱開歲事，恩澤到詩章。怨暑移今昨，煩痾覺在亡。青蓮開紺宇，白苧舞彫牆。隻影還晡暮，驚心重渺茫。思惟大火聚，迴向六時香。脫略時流輩，周旋古佛場。身纔丈六足，舌乃大千長。此理憑誰詰，何方更舉揚。鼠愁燈崛峍，鴉睨鐵琅璫。生理何聊頼，斯文重激昂。盛時追少壯，故步失尋常。政爾蓬心薆，依然貝葉光。
再次徐先輩二首  其一 敖陶孫
淺聞懲闕漏，小學到凡將。始制初龍遁，流風漸鳥颺。汔今緗帙富，益我手抄忙。半世真書癖，衰年忽酒狂。壯懷邀汗漫，奇服間庬凉。身許羲黄上，名卑崔蔡行。知心屐幾量，闕計木千章。湖海堪流滯，陳劉略喪亡。每思辭北闕，直欲老東牆。度嶺官憔悴，藏山計杳茫。尚方何日舄，侍女幾時香。歛板予行役，懷鉛子舉場。翅垂雖一眚，腹果自三長。孰使多爲累，還成少不揚。忽驚投暗璧，曾是獻明璫。閲世肱三折，論文首一昂。結歡慚季札，抗對敢元常。它日聯詩社，前羞李杜光。
再次徐先輩二首  其二 敖陶孫
身是韓康伯，名慚許子將。居然屯澤閉，何得巽風颺。憶昔求詩甚，端成刻燭忙。出喉真自苦，舞手或成狂。楊柳偏歌雨，蒲萄肯博凉。羣兒哀齒舊，諸武讓顔行。禹穴魚龍陳，天門虎豹章。陰符空獨佩，秘論未應亡。自築揚雄宅，誰窺宋玉牆。鄉英殊磊磊，俗物自茫茫。祓厲三精劍，寧神百藴香。諾交那復社，取醉莫論場。高節看徐穉，妍詞伏仲長。泥蟠雖汩汰，韝掣會飛揚。列屋多齊趙，華榱間璧璫。從渠誇富艷，試與校低昂。丘喙徒三尺，公才可百常。素交風雨盡，雪涕魯靈光。
畢叔茲可掃園賞牡丹 敖陶孫
衣冠塞繁都，茂苑非夙昔。雙鋪俯行渠，文簡相公宅。是家固多賢，滿篋載春秋。中有數畝園，頗復修風流。新亭著高穩，佳木行清幽。客來必置醴，井蛙挾其輈。張燈看洛花，意作長門愁。小却得一欣，凍壁纏蛟虬。先朝補天手，翰墨皆其遊。再拜閲帝書，局促虞褚歐。平生實好奇，兩武布九州。恍然駕閬風，坐我曲池頭。竹間是茶煙，松風助颼颼。梅食亦登盤，按行感良儔。櫪馬喧午枕，土毛擷晨羞。似聞屋東偏，萬指食鋤耰。行當賣書籍，買鄰託羊求。與公行灌園，第一營瓜疇。
四月二十三日始設酒禁試東坡羹一杯其味甚真覺麴糵中殊無寸功也食已得三詩  其一 敖陶孫
今日忽感悟，閉門謝麴生。未危却二孺，不戰仇三彭。掊擊北海樽，嚌量東坡羹。尚恨薄滋味，未能免虧成。我欲嚥元和，默坐朝上京。坐等梨棗熟，小試昇天行。
四月二十三日始設酒禁試東坡羹一杯其味甚真覺麴糵中殊無寸功也食已得三詩  其二 敖陶孫
評詩要平淡，此語吾不然。大千自有舌，何用長短篇。謂是天送句，端正落我前。旋聞口吻鳴，頗益心腸煎。少陵躭句佳，欲以一死捐。是中有真意，靖節差獨賢。
四月二十三日始設酒禁試東坡羹一杯其味甚真覺麴糵中殊無寸功也食已得三詩  其三 敖陶孫
去夏苦多雨，勢若無炎官。今晨迫重午，香黍仍膠槃。天機杳難測，人言亦多端。祗今原田上，立苖未妨寒。但願含穎時，借日開迷漫。蟪蛄爾何知，喣喣啼夜闌。
改周晉仙贈丁相士之什 敖陶孫
張顛許我以神仙，薛顛謂予可英傑。丁生謂二俱無成，世間那得此奇崛。麒麟閣上森貂蟬，龍虎鼎內飛大丹。腰錢跨鶴誰不願，只有圮下先吾鞭。何如吳松江上住，門橫釣車屋農具。卧看蒼虬擾白雲，正午堂堂拔江去。
奉寄旌德尉劉申之 敖陶孫
諸劉兄弟賢，一一無可選。竹林銳頭郎，風味吾小阮。平生天機深，善閉得內楗。邇來卿何曹，不辦折腰本。稍傳詩語東，朝日照蘭畹。伊余戰紛華，心旆凡幾偃。劃逢君家語，雋永初一臠。識遺飽新得，友勝悟夙捐。緬懷歌商地，蕭瑟松磵遠。陰陰蕪菁花，碧蝶相與晚。是中著高士，物意自偃蹇。向來白衣宰，雲壑論補衮。優游濟艱難，如以禹代鯀。劉郎秀眉宇，秋隼立高巘。端能謝師匠，萬卷自鉏墾。時須閲世諦，一及城門鍵。功名頭上簪，日月風中幰。何時會吳下，春動長洲苑。
送王郎 敖陶孫
車輪何由方，草色欲無路。晴川媚雙燕，及此送將去。若人天機深，奇服雅自與。色溫無可鉏，語妙時一吐。相逢大江上，爲我浣塵土。後期豈前料，已作千歲語。告歸何草草，雙水深霧雨。稍聞父老舊，門戶要渠補。祗愁模楷地，與世作誇詡。寧當去樓梯，閉置吾叔度。翼翼吳齊門，大江流日夜。別君雖咫尺，即是風牛馬。君才何如我，我拙猶肯借。淮人買繡絲，布洲市如赭。張皇十日飲，著公喬松下。畫工亦豈學，愛玩此粲者。人情勿苦拒，輿馬幸整暇。向來三宿戀，取別萬里駕。想當雙玉瓶，酣歌淚盈把。縹緲鴻鵠去，吾甘老原野。
次韵張長公寵賜初度致禱之語 敖陶孫
何人著書補獲麟，竹汗未乾頭已星。天上風流張公子，散髮滄浪歌獨醒。威名徧滿淮草木，肯借妙語春冥靈。臞翁之腹無三壬，平生貯書纔一丁。泥塗斷道學龜曳，雲天潑眼慚鸞停。亦知封侯下曹掾，寧與阿堵高寧馨。夢從諸兒坐家塾，十年燈火寒青熒。分無黄色明天庭，獨倚一片藏無形。虞翻骨相當自程，曲江風度乃不名。
上閩帥范石湖五首  其一 敖陶孫
人物于今正眇然，欲從江表訪先賢。邇來耆舊無新語，誰使文章漫兩川。利器蚤能誇穎脫，偏師聊復制中權。騷人有幾登青竹，耐可同時欠執鞭。
上閩帥范石湖五首  其二 敖陶孫
今代論文更是非，賞音誰復得牙夔。直從長慶成編日，便到先生晚歲詩。萬馬蕭蕭閑律令，孤峰隠隠出旌旗。了知長短三千首，收拾餘師即我師。
上閩帥范石湖五首  其三 敖陶孫
丁年口伐真奇事，一代詩鳴不救貧。大手欲推浯水頌，羣酋曾折石湖巾。乃今謝傅還初志，其奈王陽是故人。獨有吾閩欠公句，詔書果起釣磻濱。
上閩帥范石湖五首  其四 敖陶孫
此行閩嶠吾能數，行盡天南未了青。莫倚看山韜墨本，要須入界挾圖經。西湖楊柳雲生鏡，東阜離支錦作屏。欲託翁冰烏石篆，請公作屋與新銘。
上閩帥范石湖五首  其五 敖陶孫
蚤知吳下多奇士，身許先生嫡子行。他日略容追李杜，斯文何敢望班揚。向來流水孤三奏，此去飛霞乞一翔。牛鐸調宮吾豈敢，噓濡萬一借聲光。
代人壽度支郎中李嘉言 敖陶孫
李下老人龍作儔，談經閲世無春秋。一朝函谷占紫氣，萬里西極行青牛。青蓮居士亦其裔，太白淪精來謁帝。江東狂客漏神機，一號謫仙人得制。天人驚世時一班，文采風流有遠孫。百篇斗酒真細事，郡有德政朝功言。晉陵坐嘯列城祖，一札細書風九土。爲郎不用漢山錢，度支事繁通會府。向來供億寬艱虞，祗今笏畫通材須。裕農足國端有道，判花視草皆夷途。金魚玉带公所有，太夫人高松柏壽。綵衣板輿堪作圖，贔屭閬州陳母後。人間盛事省見稀，王母一笑攘桃兒。花明柳暗白日靜，鶑穿燕颺青春遲。請君酌此西湖水，萬歲千秋佐天子。清明寒食數日間，謹勿拋擲爲佳耳。
登蘇臺用袁憲韵贈兩趙提幹 敖陶孫
勝賞多從暇日違，眼中朋友欲星稀。退休不復思三顧，能賦猶堪廣七依。遊鹿臺前空逝水，棲烏曲裏只斜暉。書生懷古真癡絕，看盡閑雲入棟飛。
次韵萍鄉文叔章訪別 敖陶孫
力田望逢年，倚市勝刺繡。十年丘里語，失火要自救。君行半天下，何處得耆舊。請從老龐說，龍風相赴湊。全家隠鹿門，遺安不求富。常時拜牀下，大鐘盡徐扣。男兒惟一身，用在百歲後。譬如營屋室，宗廟先庫廄。不聞買山隠，而有居巷陋。君看鍾鼎家，粱肉或墨瘦。寧爲賣文活，一經老學究。出身即九折，時命迺大繆。向來尸裹革，口語困逗留。居然齒編貝，月粟供賃僦。何知山澗底，鹿豕對飯糗。文章忌隨人，謹勿誇客右。書林無淺植，筆耒有深耨。紛紛青紫楦，後進渠領袖。結交兩任昉，設客一陰就。卑官慚處贈，俚語致公壽。
高郵因師蒲萄蘆鴈秋瓜三種  其一 敖陶孫
漢家士馬知多少，晚得蒲萄繞院栽。何物支郎能伎倆，龍鬚馬乳應時來。
高郵因師蒲萄蘆鴈秋瓜三種  其二 敖陶孫
莫話凄凉塞北秋，銜蘆避弋使人愁。與君細展江南畫，水宿沙眠得自由。
高郵因師蒲萄蘆鴈秋瓜三種  其三 敖陶孫
子母鉤牽曉露漙，行人暍暑慰艱難。青門種色今餘箇，莫作黄臺秋盡看。
用香字遺李恭叔 敖陶孫
我無令君三日香，瘦鶴爲軀龜作腸。薄寒中人曳兩縰，獨吟猗那遺我將。憶從兩脚萬里回，政坐羣兒相謗傷。朅來一見老柱史，城郭落落巋靈光。安得與君壽六龍，探借千歲北斗漿。却乘斑虬訪月窟，盡斫惡樹無留藏。天風泠泠吹佩環，洞視碧落豁四旁。下方應奉正三入，閑置可憐青瑣窗。
再用晨吐字韵寄潘德久  其一 敖陶孫
舍人賓日姿，起居庭燎晨。豈惟瑞朝廷，薦紳目多聞。就如田甲謿，死灰果不然。那知碩果剝，中有一念仁。稽古得微酬，櫑具峩進賢。琴爲悲風彈，茶必活水煎。平生轉庵詩，小當壽千年。忽聞朔方騷，更欲腰黄間。向來撲朔豪，日者今華顛。
再用晨吐字韵寄潘德久  其二 敖陶孫
下客時覘君，車茵陽醉吐。萬事君不理，傳聲拒開戶。雖然臭味合，更覺心貌古。書讎嶧山棗，羹臛首陽苦。坐令府西門，平輿說二許。君當我輿臺，銀艾心已灰。尚有西山緣，共待石髓開。神仙覺易與，詩句端難裁。却後五百年，化鶴吾獨來。
酬答李學長 敖陶孫
夫子焉不學，高朕羅三賢。橫前一片石，教外皆別傳。三虎誰最怒，未覺相後先。渠伊囊中方，貴在後者鞭。我家一佛堂，盎背知廟堧。憶昨祠上丁，蕡燭初欲然。諸生氣清明，人如出雩泉。洗爵俯象鼻，掩豆高豚肩。朱弦張文王，繁聲斥師延。此時識方屨，綦滿青苔錢。李公獨鳳儀，衆中得何堅。惜無補天手，轉之上細氈。朝來食盤中，穉蕨初數拳。蒼蒼本難測，何由賾真筌。自我得此士，可以一當千。如聞縫掖姿，欲重世所捐。舂容吐握詩，法用春秋全。酬贈無玉案，三復緇衣篇。
大風懷林伯農 敖陶孫
江湖易高風，六月寒㾕㾕。中宵會急雨，凉意到衾枕。顛披蒲葦亂，抑壓烏鳶噤。禾頭欲生耳，樹背各流瀋。不謂晡來霞，橫拖半天錦。初疑鴉翻晴，旋覺虹投飲。晦明信難料，暘霽吾誰諗。所思隔江水，筆力望徐沈。十年一葛衣，肘見尚整衽。想當風雨夕，憂國願歲稔。凄凉新豐邸，避濕幾違寢。何由語連牀，共破秋氣凜。
醉歌贈鄒孝忠 敖陶孫
老鄒草檄如吹律，能令陰谷回陽春。手提赤心獻天子，布衫麻鞋驚市人。戈船上噓五里霧，詔發內府捐金銀。進賢冠者不好武，歸來結屋看濤雲。却回孤憤與江浪，氣壓千人萬人將。或時飲就夷門屠，亦有撾摻漁陽唱。埋名袖手君得辭，行宮今在江之湄。高帝遊魂正思沛，太王有道聊居岐。一杯屬君當起舞，能令公喜令公怒。捽摩青山鬭兩虎，搜攪中流鵝鸛語。平生未受噲等伍，圖中襃鄂爾如許。六十小劫胡運去，老上單于公手取。
次韵張宰牡丹 敖陶孫
羯鼓勿罷弄，吾琴無成虧。潘桃既無頼，陶柳自不持。造物有鑪錘，攬之杜拾遺。卷簾出傾城，一笑不用帷。輸心巧當面，珍重來如期。人爲曲江秀，花自潜溪移。美人欲晞紅，鏡中靦東施。如聞姚魏風，紅紫合折枝。常恐砑光帽，半倒金屈巵。作詩苦留春，出吻竟不奇。但當闃幽閒，屬賦歌載馳。慇懃禪靈錦，丈尺餘丘遲。公杯當再行，雉邊多小兒。
上鄭參政四十韵 敖陶孫
吾閩天下選，人傑聖時蕃。佐戴高前諜，承家裕後昆。海門當劍立，洋嶼焱鵬騫。氣色來迴互，耆明有討論。蟠胸三萬卷，落筆五千言。地芥垂頭拾，天瓢信手翻。餘陰潤桑梓，賸馥到蘭蓀。白日騏驎坂，青春桃李園。揚鬐方澤國，插羽已天閽。伊昔昌能諫，于今弘獨尊。夙驚山有虎，已驗鹿隨幡。带草書籤麗，金華講舌溫。履聲仍獨上，驛置愈爭奔。有客迷途甚，勞公倒屣煩。請先陳失馬，次第說投猿。漳水頭堪白，融峰淚幾吞。嵌𡼭辭故里，觚角見脩門。到遞吳蠶宿，留交楚鴈番。忽通狂客刺，俄返獨縲魂。望祿蒲生節，隨人柳折圈。天高難發口，地縮會移跟。一昨哄堂暇，深知納牖恩。印刓聊小靳，縕束更能存。日者叨堂貼，時哉會氣元。敢言矜騕褭，復自妒嬋媛。末學應須授，羣經剩欲繙。恐因鱣發發，復作兔爰爰。光範寬無閾，階符紫有垣。極知專造化，稍許展寒暄。國論圖南紀，邊防議北轅。未將蟊火畀，忍使彗旗燔。天步曾留跼，皇心重改幡。房奩非久祕，藥籠會深掀。豆棧能忘秣，樗材儻入掄。略容偷廩稍，重議洗乾坤。舉邑多狺犬，深心寓祝㹠。老身難矍鑠，疾眼久眵昏。合浦珠無脛，豐城劍有痕。事多慚蹇叔，議敢及臧孫。餘日知安在，南村定北村。
體齋詩爲梁谿馮季求作 敖陶孫
口腹不自主，來吟體齋詩。三肅齋中人，問體安措辭。體卑語近拘，體高語近欺。耳目口鼻形，人各師其師。要之天地間，當以一理推。馮侯好兄弟，一一清廟姿。是家好談道，脫略毛與皮。一堂春愔愔，詩禮相娛嬉。但媿遠客塵，涴子連理枝。雖然參自訣，要知不磷緇。我車得國工，分路有險夷。君知魯叟聖，妙在物不遺。當其作春秋，一字如權錘。越境惜趙盾，斷謂此語非。俗儒無已心，望道如隔紕。閉門畫圓方，用世多參差。千載堪一咍，汝足未及巇。馮郎顧我笑，坐久鑪煙遲。黄花粲牆東，青山轉牆西。吾言亦已費，須君浮一巵。
予客崑山得薦嚴長老時道人散朗閒遠不交人事心甚敬之今來海上復得悟公老成疏練能言吳中山水人物甚詳東軒種竹如雲不問其人可知也一日忽起故山之想予語悟野田荒草在處愁人心目安能復作溈山之牛乎因作一詩言君子出處之大致以告不知者 敖陶孫
平生庾公塵，可涴通州泥。朅來海門上，日瘦氣慘凄。春風有相導，佚我以闥閨。前身定聞法，夢作三生猊。悟公癡鈍禪，迎客忽虎溪。招要得半席，紙帳春繒綈。東軒養蒼雲，大似開昔迷。計程南山北，托宿東院西。絕憐維摩牀，而置法喜妻。是身於虛空，了不礙角圭。四大師本無，客亦何所携。頗聞弁山隅，髯松作兒啼。山神喝連聲，已受三十篦。豈知溈山牛，未脫靶與犂。去來同一雲，未覺道理睽。幸勿使竹歸，留與老鳳棲。鑿齒恐無對，後期當噬臍。
熊得自古英之近江舟子譁然此異徵也爲之留皮與膽餘均所獲以侈神貺云作獲熊一首時庚辰孟冬七日 敖陶孫
來黝者誰，僉曰熊與。涉江亂流，實始逆予。天畀敢違，俯取以薦。維古英神，謂予汝眩。有男不夢，有妃莫當。居然兩目，祝晝若盲。甚者痔下，取怒河伯。醫者色難，請謀諸藥。熊兮主方，我有玄囊。清汝决眥，扞汝濁腸。有如不信，剖肝自明。寧我一死，以與衆生。拜神之休，率曹披啖。爾愛其蹯，我愛其膽。
古興  其一 敖陶孫
我有古時鏡，云煉三精魄。雙龍護其紐，玄霧紛四塞。持照盤古帝，面目湛可識。包藏久不事，天地稍蒼黑。昨中試拂拭，依舊存八極。惟有世人心，寸膜不可得。
古興  其二 敖陶孫
昔我走東海，遥望殊庭曲。獨木盤九龍，欲以鐵網漉。紛紛下百怪，牙甲爭踏蹴。珊瑚泣沈沈，悵望不省錄。終然拙用大，坐閲年代速。寄謝寥陽天，龍宮書未讀。
前感興一首 敖陶孫
烏几學癡坐，吾炊何以晨。了知詩自好，不與甑相聞。蒼蒼本空空，嗚呼誰使然。甌窶知滿篝，稍喜斗斛仁。而我亦齊民，不貪後世賢。腹無一寸溫，百憂鎮燒煎。巋然一破竈，寒蟲欲無年。更欲辨名字，蟋蟀螽斯間。書生謹守書，放步防疾顛。蝦蟆緣青冥，孤光恣吞吐。於菟無角翼，爲天守門戶。持此感物化，堯舜萬萬古。冰蠶不知寒，蓼蟲不知苦。未知了身口，甘煖復幾許。高高化人臺，下視多劫灰。我欲轟雷車，老天怒不開。死語無出路，六經聖所裁。惟應蒯緱劍，日夕同歸來。
後感興二首  其一 敖陶孫
皇天分四時，氣節幾錯遌。俗兒一驚呼，識者淚橫落。悠悠羲皇前，日月何磊犖。不世更凌歷，地上光景薄。十年看花草，皴面少膏沃。看看六鰲背，坐愛白日曝。何當寥陽天，朗咏無生樂。
後感興二首  其二 敖陶孫
朝爲感興吟，暮作感興吟。何者最可憐，淚盡枯人心。身後多所化，所遇或淺深。奈何姝姝人，色裹矜冠襟。野芳必在擷，濁酒必在斟。死題善人表，生托君子林。置之勿復言，愁陰復愁陰。
秋日雜興  其一 敖陶孫
凉颸動空谷，振我庭樹枝。鮮榮忽顰蹙，顔色慘不怡。節序一如此，明當戒裘衣。寒蟲勸機杼，敦迫不貸時。汝意固可尚，我機坐無絲。
秋日雜興  其二 敖陶孫
晝氣差小祥，夜氣益以清。林端動華彩，初月當我楹。澗光若翻鶴，草露如栖螢。攬衣一徙倚，肝鬲涵空明。一室噤衆籟，寂寥無人聲。落葉忽墮瓦，憂心還獨驚。
秋日雜興  其三 敖陶孫
客從湘中來，問我手中松。當時一寸根，翥霄作鸞龍。子可爇我鼎，肪可澤我容。松今已如此，而况種樹翁。寄聲十八丈，法當理歸筇。
秋日雜興  其四 敖陶孫
陣雲起西北，中原暗黄塵。豈無匡時算，無路不得陳。書生亦過計，夜夜占天文。匣劍似識時，中宵啞然鳴。我亦發悲歌，沾衣涕從橫。
秋日雜興  其五 敖陶孫
昨日尚絺綌，今日便衾帟。在公不關白，故故出不測。鄉來三丈熱，變滅在倏忽。蓬根爽然醒，凉意滿巾幘。團扇豈辦此，羞澀謝陋質。不必待秋來，理宜長棄擲。
袁同史丈令賦所欲作醉皓堂詩以爲後日數椽張本四老有袁謂乃其遠祖云 敖陶孫
黄雲護靈芝，丈人非獨醉。蕭然四鶴髮，海鳥眩觴味。古來閉關人，學道用其意。滈池未返璧，政欠頹然睡。仙苗足風露，中有熏心厲。支頤得一笑，劉郎已爲帝。乾坤重盪滌，奈何前星墜。昂藏君家老，招喚作許事。當筵就羽翼，顔色變韶穉。出山雲怡怡，還山雲洩洩。追思千載上，把酒足自慰。君堂定果耳，或者樓閣氣。是間堪底用，萬甕盛醴齊。阿戎氣如虎，神手了一世。政宜日無何，雪紵展鵠翅。高吟紫芝曲，四老恐欻至。
再簡林子大 敖陶孫
糟丘酒無時，釋麵雲濤翻。前身阮步兵，搜句急追奔。詩清酒更冽，自扣玻璃盆。緬懷君家翁，滿懷蟠虞軒。職當調九鼎，小却護北門。胸中補衮線，豈但民瘼痊。胡爲坐海山，揖客通寒溫。邊庭失細大，益我愁思繁。今君富文采，色正語不喧。念我死塵𡏖，妙語爲返魂。班班古罍洗，一笑三家村。
凄其歲晚不勝鄉國墳墓之情再得四篇贈宗之毋以示他人也  其一 敖陶孫
鄰曲竟還往，歲除當餽分。作我淡生活，小龍破密雲。天機亦良勤，錯綜合瘁芬。松柏青始獨，苕華黄已芸。
凄其歲晚不勝鄉國墳墓之情再得四篇贈宗之毋以示他人也  其二 敖陶孫
重趼踏九州，一源貫九流。歲晚天報子，茲樓斂其秋。正西蒼龍尾，下掉白鷺洲。旁人爲我嘆，污瀆橫吞舟。
凄其歲晚不勝鄉國墳墓之情再得四篇贈宗之毋以示他人也  其三 敖陶孫
紅塵暗九衢，生白有我室。山平拄笏頤，月滿橫琴膝。三年蠻府掾，不愧紙尾筆。夢從南海君，供我波羅蜜。
凄其歲晚不勝鄉國墳墓之情再得四篇贈宗之毋以示他人也  其四 敖陶孫
昔我宦南海，賓友日擊鮮。今來童市歸，掌肉分烏鳶。旅食何足校，苦望雙旌煙。願爲墓戶家，毋爲地行僊。
送安豐尉丁夢符歸霅川因簡之晦兄弟時寓崇川報恩寺 敖陶孫
世紛何豫人，直作走千里。寒壓破虎韉，霜風殺淮葦。能來得吾願，連夜燈花喜。矯矯將軍力，一日破萬紙。填胸龍豹韜，政坐毛錐子。區區寄人幕，誰訪習鑿齒。相見各挽鬚，士窮乃如此。吾謀適不用，步到狼山趾。荒村圍海氣，尖城如卧已。幸當小盤旋，長袖爲君起。回首叫周郎，湟水面欲死。往者城南杜，鈿車湊流水。胡然落此地，伴客歌快耳。吾徒離闊好，見即裂其眥。中年迫婚宦，官事漫不理。關心且詩酒，甕面撥寒蟻。如聞董召南，犬鷄封石髓。感君好兄弟，行當訪虛址。雍丘且勿念，將星落寒紫。送歸無好語，凉月挂鯨尾。君行定過潘，茶鼎面曲几。因之啟三請，問酒所以止。
別袁席之二首  其一 敖陶孫
漏盡有行客，袁侯挽不來。掉頭緇塵中，胡爲此徘徊。何處非詩具，螺江如潑醅。公子亦豈癡，索笑西湖梅。平生詩書腹，不計簿領材。噫嗚梁父吟，慷慨新豐杯。夢作方士鳬，喚杖聽風雷。何知江東路，瘦馬衝塵埃。君名在吏部，作吏始此回。獸弱而弩强，蹙縮生自猜。自猜固如此，一語須君裁。王事有靡盬，柴車誰當推。行矣勿告勞，試身文書堆。
別袁席之二首  其二 敖陶孫
昨送鄭廣文，持氈就客坐。今辭習主簿，相與枕書卧。名字擅一世，此法當寒餓。臞庵書滿屋，十夏作僧過。就使君交我，指目等奇貨。百年寸箠折，萬事一甑破。獨念君行路，歷歷眼中墮。入衢酒無聲，道信山辭涴。每憶上程時，店火明箇箇。征人語暝靄，嘶馬带枯莝。是間萬金藥，貴子身劑和。飲酒端不惡，爲米知何奈。手板付丞相，此語尚須佐。
次韵陳景齋糾掾題品山齋數石之作 敖陶孫
吾山何足誇，君語煩專送。姿爲丘壑媚，意重璆琳貢。芥胸劃玲瓏，瞇眼豁塵瞀。白雲足怡悅，明月得簸弄。居然衛霍近，頓壓鄒魯鬨。故人真陽守，遺補臞庵空。數株立拏螭，一笑慰歌鳳。緬思昔牛李，競勢急鞿鞚。能令山崒硉，所欠腹空洞。那知負之走，更使逐者衆。誰言山上山，竟作夢中夢。老衰本無欲，標榜聊取衷。獨憐伏虎雄，必得飲羽中。荆室雖苟完，漢儀亦多傯。君能載酒來，我願共飯甕。
有感一首 敖陶孫
典衣沽美酒，鑄金買艷歌。青燈炯長夜，如此粲者何。平生有廉藺，方駕欲更過。低顔兒女中，鬰若鷹在羅。酣望八極表，老淚如懸河。諸兒頗嗤黠，見謂同一波。相如混滌器，謝鯤困擲梭。古來賢達人，細過非所科。竊願天子聖，朝廷半丘軻。青春深農桑，東盡青齊阿。坐今倡樓女，委棄黛黑螺。下里羞陽春，中宮張雲和。我爲太平人，短褐生橐駝。醉魂招漫郎，或有石可磨。
謗議 敖陶孫
四方集謗議，著面矢如雨。前身雷將軍，柴立吾甚武。却還觀我生，與世實鉏鋙。西通禰衡鄰，東接嵇康堵。以茲料身後，藐未得死所。一州納一嘲，一邑獻一侮。並浙十五州，我作大謗府。餘外九州者，設伏特未舉。徐思浮言端，中實無所主。怪雪羣犬吠，眩日百鳥語。何由澤其喙，環海變春醑。坐使聲名高，一日跨堯禹。
貫酒 敖陶孫
酒泉我南鄰，喚客青旗翻。渴心若絆馬，未騁意已奔。平生無長物，取具一瓦盆。萬事漫不理，得酒雙眉軒。相傳新豐坊，北奏司命門。衣冠敬再拜，一病煩公痊。富貴不敢願，施我腰脾溫。今晨客舟出，落日鳴蟬繁。屬車得鴟夷，秉羽可解暄。却愛畢吏部，神全不驚魂。渠能給萬甕，甘老愚公村。
龔立道家藏虢月石屏 敖陶孫
桑田鑒一奪，周官寒如灰。賜玨先淪奔，乃自垂棘胎。劫火到咸陽，六國無珍材。空餘虢山在，蚌水相縈迴。古潭月荒凉，孤光翳復開。六丁所邀留，珪魄幻紫瑰。閟藏三千年，掘獄無張雷。君先世閩南，家枕鳳咮堆。夜光有感觸，渠伊入剸裁。向來匪石心，不轉誤國魁。皦如照萬世，是君以聞來。遠孫極風流，乞語譾餘哀。摩挲紫雲姿，百感集我懷。石汝亦不遇，無兩歐蘇梅。
雪中陳孔章招飲 敖陶孫
始秋我如京，褚中無所齎。蕭條方逆旅，敗履手自提。入門一曲几，塵暗烏皮低。平生實有恃，壯氣干虹蜺。丈夫死則已，未死牛衣啼。以茲悟生理，得展庶可齊。城中雪沒靴，凍馬不敢嘶。病夫亦怕出，登樓去其梯。故人知我貧，坐有一石韲。招要過廬下，春風破餘凄。老懷不勝酒，秩筵已如泥。感君一寒語，醉鄉强攀躋。還歸叱塗路，撐斤只槁梨。我策三十六，第一捐町畦。佩服今十年，默化浙東西。惟有三宿戀，弱念牽房閨。常時過飯家，屋上瞻烏棲。勿輕一壺酒，踏凍誰爲携。窮途見弟兄，感涕沾䚢觿。世情尚酬答，人事多乖睽。終焉媿閔嘿，夜卧三畫臍。何時接綢繆，門牡炊家雞。入舍更主客，愧無鹿門妻。
謝蓋晞之餉筆仍酬以古壽春石刻金剛經 敖陶孫
詩人貴筆精，如射得矢同。有筆仍工書，如矢入彀中。先從鼠乞鬚，次論腰到蜂。平生竹林交，未數阮仲容。住逢蔡邕書，三日清我胸。還臨晉賢帖，明眼搏赤熊。規摹到晚唐，戰手驚揚風。興來欲捉筆，趯若螽在蛩。夢想諸葛誠，腰錢走江東。霜氣侵短褐，十日守兔蹤。故人知我鄉，孤峰禿玉融。遣到管城子，令補麟趾終。驕豪始入手，廩如控奸雄。竊擬專賞罰，爵之中書公。何以報嘉恵，古壽碑色空。字方蘭亭逸，墨比頭陀濃。君家閲古脚，今日聊會逢。更待黑蚍蜉，滿紙昏花濛。
和姜堯章桂花裙字韵 敖陶孫
紅紫有偏尚，桂花總宜人。蠟雪明孤斟，絳雪嬌小顰。可憐愛花人，兩屐穿秋雲。懷人小山作，寄愁中書君。向來鷲嶺詩，政坐書檄嗔。月中落桂子，習氣知幾塵。潘郎桃李姿，頗亦尊所聞。提携風露前，縷衣深紺裙。
送袁席之挈家之任 敖陶孫
神龍不池拘，威鳳非籠馴。自我交袁君，愁見地上人。一官固兒嬉，君視真埃塵。去如下鞲鷹，來即釋嶠雲。相從復幾時，孰老西湖春。門前烏桕花，頗怪烏來頻。問知八九雛，翅短青尚新。感君携孥行，道路嗟良勤。念子春秋學，當重博士茵。胡爲簿餘干，折腰五斗陳。祭河先惡池，小大則有倫。細意事朱墨，凡例實要津。贈言吾豈敢，輒獻所食芹。惟時風雨交，塗潦埋車輪。十年上饒路，夢中說悲辛。黄泥漫塘坡，鳴鼉舞淵淪。贈子方竹筇，副以白紵巾。筇方嚇鬼蜮，巾白來祗神。意氣得人命，杯酒聊慇懃。上馬莫回頭，慎勿愁我貧。亦莫作怪事，祭竈通比鄰。
杼山閣詩 敖陶孫
攝身上諸峰，我無千手目。神交庶子泉，夢老王官谷。平生林壑趣，魚鳥即往復。杼山落何許，面勢工設伏。故人郊居賦，雌霓從衆讀。大聲嗑黄華，令德猗綠竹。永言乘樏叟，會計踵納麓。方尊讀書倚，肯效舞經祝。幸當草木近，安事筳篿卜。顔公况華扁，江令有餘馥。騫掀鵬摶海，夭矯龍起陸。於焉峙橫閣，渠是伯夷築。何年黄金彈，雞狗隨蹋踘。還持揮蠅扇，靜對振鷺瀑。前山入手版，後水激帽屋。風聲逐孫登，星采向荀叔。誰能治西曹，束带望賜沐。清客班雜坐，動處草皆蓼。乾坤磨旋蟻，身世蕉覆鹿。異時留峴首，羊公難諱獨。
次韵蓋宰 敖陶孫
大化我蟲臂，常時炙牛心。居然身桔槔，老圃愁漢陰。簡書實畏人，吏事頗見侵。千里得蠻語，十年生越吟。寧爲尺一稽，何者可枉尋。蓋公學齊魯，頗似東海任。雙骭留石涔，舉世方盤鍼。稍傳閉關術，抑按娛五禽。朅來道院中，狼山即知音。披衣起視夜，欲借北斗斟。寤言種秫陶，渠肯挾策欽。琅然庭柯句，欲和南風琴。勾牽老維摩，善哉去來今。飛潛不同穴，著鞭英雋林。
贈縉雲陳志仲主簿楚語一篇 敖陶孫
若有人兮江之臯，搴珠樹兮紉落毛。既輕舉以遠睞，衆流靡靡兮汩獨與吾相遭。余懼夫人之仙幻兮，指逵術以要之。忽改容而善步兮，紛還折之得宜。斥姬滿之荒淫兮，服堯禹之所趨。載神鼎以自隨兮，出夔魍以驚愚。予慮夫參重以賈踣兮，曰此耿耿之故也。閔一世之滔滔兮，謂彼不吾即而吾亦爲此懼也。歲貿貿其婉晚兮，天浩浩其雨霜。反而顧余兮，被髮內狂。前九疑之喪道兮，後渭滻之無梁。微夫子之亢衡兮，幾人鬼之披攘。望兔迹之咫尺兮，仡馳騖之堅彊。車軋軋其相摩，肩促促其相望。欲抽心而改錯兮，慮夫子之我懲。忽風后其降予兮，天老字予以嘉名。獨怦怦其不自得兮，淚流軾之縱橫。幸哀其中道之離立兮，若示之以正通。縱世人之不吾與兮，吾將卒以自明。
燈前曲 敖陶孫
琉璃燈暖燒春紅，水晶簾垂望欲空。美人縹緲隔花霧，春心咫尺無由通。寶釵沽酒市樓中，當筵一曲悲絲桐。少年遊蕩足行樂，江南日日長春風。
借山谷後山詩編於劉宜之司戶因書所見呈宜之兄弟 敖陶孫
拾遣詩視孔子道，豫章配孟顔後山。自餘衆作等別派，彪虥貍豹虎一斑。我修直筆公萬世，議論不到甘謿訕。中間杜老饒寒餓，陳也絕葷黄尚可。天公讎施略相當，一字而貧更憐我。去年臞菴太荒凉，釜中得魚雷隠牀。了知詩祟力排擯，誰言錮疾蟠膏肓。劉郎食飽嗜昌歜，又一過目思手攬。編詩更著顧癡筆，字字可丹藏石䃭。知君療病我益病，心手相忘還展詠。百年長病可得辭，兩翁落唾皆可敬。忽云身後無知音，此詩百變無邪心。候蟲時鳥足感耳，我思正在南風琴。誰能首塗追四始，以經夾轂騷駕軌。意所不快鞭曹劉，此時折汝一寸箠。長安市上逢聯璧，人持一箭與我直。請君了却三萬軸，再見坐我牀下客。
與太常丞丁晦甫 敖陶孫
我昔嘗爲李公客，坐覺金氣肅東南。鉤章棘句護帖妥，獨立却視何巘巘。此公行世有步里，十不五試驚愚凡。尺書飛出岷峨西，每沐問訊相雕鑱。向來思賢實微尚，夢濯杜老百花潭。環英玉蘂媚初服，風日清美生妍酣。直言李公似杜公，前者何愧後何慙。今來劃逢丁太常，目所未接心已甘。孤標出林唳霜鶻，健論轉海驅風帆。張旜萬里足騎壯，富公所說惟饑饞。國中何自得吾兀，尊足乃爲公所貪。承郎曹司略清貴，龍鸞犧象勞所監。工歌韶頀未敢請，前有琴瑟紛相參。據梧枝策了自解，箭鋒一語渠誰諳。世間聲利大葦箔，置身各自縈繭蠶。一聞解縛脫軀命，往往唶舌徒婀媕。千人萬人聲一槩，請聽野老真常談。捐身大是守身橛，閲世當求出世銜。君今氣色日日上，歲晚能同彌勒龕。
壽通守趙寺丞 敖陶孫
忠簡公騎箕尾星，千古萬古明天庭。在天高廟足歡喜，敕使孫枝扶炳靈。輟身仙班寄閑逸，閶闔正繞烟花出。朝元冠劍妥未動，一笑明朝作人日。漢家最重水衡丞，廩餼錢多上所能。掌藏頒用渠式法，置之忽分淮股肱。春風作意回焦土，黄池崎險爾如許。區區鼠輩何足磔，此心本應僧伽祖。甘泉酒作真珠紅，和氣已墮胡牀中。奮髯抵掌直細事，參佐同此祥沖融。大江洸洸去無極，江南老人候舟色。諸公歸補父兄處，二十五城那得直。海門短簿初來時，青衫恰輟惟烟姿。興來得句自推激，爲公壓倒崧高詩。
代劉漕使壽相君 敖陶孫
神仙窟宅會四明，氣候中和開二月。是間表表韋平家，奎閣明良拱天闕。前周後魯岌相望，孕昴降嵩天所設。大慈平等現官身，思日贊襄盡臣節。平生履狶真益下，餘刃磔牛何慮缺。道逢不平忽偉事，坐覺日月妖氣豁。未嘗示袒勃安劉，亦復和羹商得說。由來轉物得三昧，政爾成風聊一吷。涵濡少海益重潤，運動紫樞高柄揭。邇來邊瑣向平寧，西土民艱隨殄滅。撞搪噭呼間未免，寸地尺天吾忍免。公身固已佩安危，公壽應當等溟渤。花明柳暗沙堤外，著眼昌昌見春物。想當鳳沼引夔龍，內樂宮壼儼成列。天皇酌醴賜加勞，詞人第頌歌明哲。會令宇宙還帖泰，要與鴻濛論融結。此時桃李競新枝，草木恩光相煥發。小儒囿身坱圠內，獨駕封軺來百粵。惟當歲獻南山詩，長與天朝誇突兀。
贈龜山慧海長老 敖陶孫
向來縛虎正死急，今日看牛無可鞭。我提審定之兩印，十年勘盡諸方禪。浙東西山好僧相，頭目靜如秋水蓮。試令回眼參壁觀，掣頓已作獼猴顛。平生棒喝不作用，何者可毒臞翁拳。龜山爬沙吸淮海，上有蜀客蹲其顛。石顱鐵脊鋸牙齒，老龜無力供迴旋。自言小來坐鬼窟，木客對誦明月篇。山中白石足朝飯，無語可對蹲鴟前。一行乃得命大謬，萬事瓦裂今蕭然。祇念竿木事遊戲，鐵胎五百成拘牽。至人無心亦到我，顧念塵脚相摩湔。是身如雲即虛幻，安要包裹爭鮮妍。爾來臞翁頗狡獪，隨風轉柂忘洄沿。都梁采藥竟何有，杖頭挑得枯藤僊。高堂暗坐觸蝙蝠，放光時有階頭磚。了無一法可酬難，蒲團禪板久已捐。山空月明礎石員，百圍老幹行參天。何當斷手釋椎鑿，與師共泛荆溪船。
中夜嘆 敖陶孫
臞庵胸中空濩落，正爾有愁無處著。比來有酒三捫膺，突兀又似堆衡霍。道邊俗子畧滿眼，舉扇障塵不容却。正如白日殺快讎，草草九衢面皆惡。不應叔末盡鬼魅，世道如此我何樂。獐頭鼠目動侮人，貌敬逡巡背輕薄。其餘邊幅綴周孔，汝身無苦何遭縛。中原干戈六十載，八陵玉座塵漠漠。假君無力堪汛掃，渠可忘憂置恢拓。屯田邊壘差易事，三十餘年束高閣。嗚呼吾君至仁厚，一言罷行水赴壑。雷塘勺陂可復請，專創一司足經畧。牛犁居屋旋填補，虎士編氓間參錯。聊城指日下魯奇，祁連刻期開衛幕。行之十年倘未效，臣頭請膏斬馬鍔。奈何諸人忍奈事，天保正用初無作。居然判道君北海，不復追隨我西洛。墨池到了須楯鼻，茶甌小緩支鐺脚。儒生寂寞守太玄，共盡同歸一丘壑。
張連魯仲本蜀人從其先宦嶺表僅五六十年矣爲言廣州城內有檜奇古甚土人相傳自唐末至今往時東坡先生道惠宿留此州嘗供佛其下得甘露綴枝之異予徵二事皆無所據而耆舊相傳云爾要必有從來者張乞詩爲賦長謠一篇 敖陶孫
亳州仙檜聃翁玩，西湖老檜陳朝餘。區區草木定何意，多生要傍齋房居。吾行東廣足已劬，兩年纔到安期蒲。菩提葉老還書蠹，波羅子重空懸壺。地荒了不快人意，照耀南海何能無。邇來劃見張公子，火雲肉山煉心水。搜奇訪古偶及之，破笑勞君相指似。門前罄折得堵宮，諸天龍神俱儼容。左呵右禁防所奪，上帝遺我駟玉龍。問從張公得明證，指畫檜身分四印。嗟哉此老亦不逢，生世適當唐晚閏。天迴地轉逢今茲，霸戰王爭了不知。試看左紐足奇怪，虎脛骨貫龍鱗皮。霜枝雪榦如相偶，老大商山餘四叟。年深幾慣雷霆爭，夜定一從牛兕走。道形天貌吾何心，晚歲聊依清磬音。忽然空中聞款綮，指李丈人勤遠臨。更傳坡仙曾設供，甘露綴枝如潑汞。桃源事託五柳翁，後世請將吾語用。
長歌行 敖陶孫
徐州文壤基崇壇，老蔡徑尺刳心肝。銅槃照夜血光碧，上有慘澹雙鏌干。請君載書許君死，徹器未竟盟已寒。了知今人不如古，古人亦有難知處。張生刎頸殲陳餘，酈兒給印屠諸呂。勸君結交勿結心，報君多是逡巡人。救饑重脫嗾獒厄，出淖曾叨食馬恩。輕言託心腹，心腹爲禍媒。畏途巉空薄側掌，要離孤塚空崔嵬。我願中堂置甕常盛酒，後列絲竹前賓友。細腰燈前拓秋窗，有來白事酹其口。交亦不必結，名亦不必聞。燕南氍毹藉地醉，千載一笑平原君。
次韵翁伯紹教授 敖陶孫
南窗解衣學畫史，夢繞西湖貌西子。了無一語對青山，側釐隃糜相與閒。平明視鏡稀可數，生愛詩名壓千古。春風別我不作難，壺漿瘦馿行出祖。政思坐上覓佳客，廣文先生秀眉宇。船頭把詩報忙事，欲些黄陳作黄土。摩挲老眼說舊觀，絳衣大冠逢建武。二公派當百似續，行舒綴遠如觀舞。百年許長作灰冷，手披口吟心獨苦。許君一死力負荷，麾斥衆楚昌齊語。典衣沽酒人敢易，鼠壤猶堪窖餘窶。長生木瓢要賞真，元劉放浪猶詩人。眼前生後姑置論，紅紫事休天地貧。
代送別趙使君 敖陶孫
白衫紫領休霑襟，聽我一曲截鐙吟。使君五馬新鑿蹄，大江橫前氣駸駸。問知淮民何所戀，年來家有生氂犬。同州雜鞭且未下，山陰大錢聊可選。門闌書生守遺經，二年作吏勞丁寧。即日遂良鬚盡白，平生阮籍眼偏青。君行奏書踏龍尾，好爲人間種桃李。魚竿冷宦不足言，有一負公如此水。
雁中箭詞 敖陶孫
南來羈鴻北方客，背負嚴霜飛不得。日中命盡射生手，一箭正中凌空翮。一鴻中機百鴻驚，點空細字紛斜橫。力窮遭烹忍一死，可憐片影長孤征。古人畢弋豈無意，登俎亦可無肉味。至今暴殄及胎夭，殺氣爲妖滿天地。物生何至相吞屠，蒼天變化還須臾。坐殿忽作杜鵑去，行河豈意黄能趨。人蟲得喪無了日，客行感此淚橫臆。有弟落南今在亡，十年一字無消息。冥鴻一來聽祝辭，世間踏地皆危機。菰蒲飽霜湖水滿，見草爲人汝當遠。
送楊帥赴詔 敖陶孫
謂公目光謝牛背，公視赤子未脫綳。謂公足跡躡龍尾，公守凍壁如癡蠅。看公進退無一可，公欲自判何方憑。邇來詔書下峻層，趣公入趁花底根。腰龜杖節亦已了，持橐上雍須公能。公言臣是江西獰，坐中十言九带棖。滿朝貴人面雪色，可忍一一爲臣頳。吉州城南水如澠，有蔞可絲魴可罾。書生說食涎已滿，寄謝龍闕雙觚稜。祝融海王神最靈，胡能呵霧遮前程。堂堂大舸截江去，天吳擊鼓馮夷迎。孰居其間爲此爭，東西欲奪公無情。衆生焦灼大火聚，公但抱寶眠清冷。
再用韵酬陳祕校來詩有擊楫清中原之志故中間多及之 敖陶孫
海中老蜃噓樓閣，局促鶢鶋魯東泊。忍能杯視九雲夢，戢戢魚頭沸相灂。濤江亭東識君面，再見白也大鵬作。雄辭已褫壯士氣，窮髮天驕堪面縛。我家荆楚起孤劍，奮身多自青油幕。南遷閩嶠已三世，土風正坐儒冠錯。尚當拂磨十丈崖，刻頌欲將文字託。今君精悍喜談兵，指畫魚麗分鸛鶴。會當平敵走行在，金印皇皇看手攫。不應從我學詩句，格律牽纏紛纆索。世間冷暖逐處所，火井自溫冰井涸。論詩說劍亦奇事，媿乏三盃澆索寞。誓將併敵起三關，不作羣狐猜鎮惡。齊紈魯縞我山東，指日戎車會于濼。
永嘉魏祕校訪僕蕭寺且言出處甚詳屬與余同客崑山使人不能無懷魏云欲還故鄉而吳中兒女森森如立竹矣因用所惠詩韵聊綴數語以塞來意韵長不復櫽括資客中一噱可也 敖陶孫
陳侯一榻懸千古，賤子何能望入府。門前誰者高櫑具，甚口美髯方快覩。裙衣新失大雪寺，告訴天吳煩拆補。陰風立我鐵戶限，起到不供人笑侮。邇來稍挫牙角勇，一見何知肺肝吐。繪衣君欲試華蟲，鶑領吾方愧桑扈。新篇直欲命騷僕，寸舌寧當下齊虜。已從雁蕩歌貫休，更向烏江憐項羽。遥知筆下卷波瀾，乞與胸中洗塵土。魏侯魏侯聽我語，醉裏江山迭賓主。吳歌一聲落青蒲，遮莫催歸啼杜宇。江南江北知何許，萬水千山話僧廡。因君永嘉說謝客，南海維摩堪淚雨。樽前卜試鸜鵒舞，一鬨從渠較鄒魯。
送別張長官東歸 敖陶孫
勸君少留持一觴，三年一日纔初長。春風愔愔著桃李，露雨沃沃開麻桑。道傍簫鼓莫凄咽，使君平生面如鐵。裁量渠是臺閣具，坐使霜蹄困羈紲。前生瘡痏生潢池，手披腹摩隨所醫。州家徵財使家督，灌輸輦送無愆期。諸郎自是豐年玉，誰能待荒學儲穀。虛名作祟謹勿近，介者得嫌同者俗。臞庵先生室無鄰，晚年得君情更親。常時問政有寬猛，獨覺處世無緇磷。何人幕府容疎懶，憶君高樓衣带緩。朅來問訊池上魚，一笑相看喜無算。了知喜極還生愁，獨自含情上小舟。府中參佐足追送，坐念長江天際流。還家且種鹽官棗，垂柳當門樂華皓。詔書定起尹翁塗，珍重身名莫草草。
上丁郎中  其一 敖陶孫
君家去天纔三百，君身去天無尺五。忽憶泥功棧外山，盡是杜老思君路。而今西子媚迴塘，坐令猛士紆柔腸。可能直下窺秦隴，翻作吳兒時世粧。
上丁郎中  其二 敖陶孫
仲章薛公十一鶴，季章李白詩百篇。自我過都得二老，頗覺閩蜀堪同川。今來劃逢丁將軍，秀傑萬里來嶓岷。篋中當自有行記，幸借天壁開嶙峋。
送舅氏行 敖陶孫
迎面賓鴻去未多，攬袪官柳不勝拖。還家定笑扊扅曲，上水初聽欵乃歌。濁酒過鄰通問訊，青燈語夜愜平和。機雲也有謀東日，可解滄浪理釣蓑。
北窗雅言寄朱仁叔 敖陶孫
風日暖，天大裘。蠅飛打窗油，北窗墳策高於丘。我欲發視勞牽抽，把酒起望天門陬。斜鴻書破半張紙，枯荷網空散鉛水。機中挑出錦文詩，淚滿鴛鴦半身紫。新愁波不窮，後愁更隨風。美人如嬌春，何物可御冬。古人已恨愁不足，却遣今人送愁續。輕將玉斧贈吳剛，漏得寒光照孤宿。素女爲天揀退絲，伶倫猛截孤生枝。沙蟲含冤射千載，誰勸黄竹栽瑶池。歌夜長，歌夜短，淮南桂枝香滿滿。爲君持酒壽金人，少待露盤辭玉椀。
飄風荆溪 敖陶孫
船頭月渾雲不度，轉眼光陰遽如許。江湖無地寄風威，短蓑遺作胡旋舞。還將老病入孤舟，碧波爲人生白頭。闌中五更鵝鴨亂，老漁畫肚起長算。
贈英德風和尚 敖陶孫
風師風狂無是處，文采成龍或成虎。向來打橛釘虛空，今日入山還削鐻。晴窗洗出烟巖秋，休嗟李廣不封侯。見說行年今在坎，老慵且作囚山囚。
月華道中 敖陶孫
善財平明白下床，供君一鉢曹溪香。山中老盧致無恙，爲我一洗醒而狂。問君江行何所見，邂逅今朝識山面。羣峰亦自不相知，漥者欲逃危欲獻。漥逃危獻知奈何，小草遠志元同科。時來隨喜出雲雨，不來抱藹休巖阿。老人於山消底物，畢願託身仍託骨。接頤孤撐看未已，萬馬崩騰過倏忽。貴人祗聽宮門鐶，何曾一葉吼冰灘。轉頭便下貞陽峽，嶺猿舉臂招入還。歸來海上亦不惡，把酒持螯誇至樂。明朝遠碧望林巒，依舊朱欄照城郭。
再賦薄薄酒 敖陶孫
薄薄酒，全吾天。醜醜婦，引吾年。敗繒粗布形骸便。辛勤著書塞屋椽，何如郭外二頃桑麻田。折腰斂板高鳶肩，何如方床八尺供橫眠。左爲劍鋩右鼎耳，勸君却步行相先。斗量明珠埒編錢，郿塢未就臍已燃。十眉間坐爭連蜎，絕纓滅燭薰腥膻。農家醜婦眉半櫛，白頭惟有夫壻憐。勸君酒薄君勿嗔，尚方賜尊能殺人。力微覆餗有明誡，食鮭三九元非貧。酒不薄，人自薄。妻不惡，人自惡。不如濁酒三盃呼醜婦，共作原頭賽神舞。
續薄薄酒 敖陶孫
薄薄酒，勝齋蔬。粗粗布，勝無襦。醜妻惡妾勝鰥孤。叱塗呵道驅高車，何如醉歸連臂行相扶。巍冠束带商唐虞，何如北窗散髮擁腹千爬梳。金樽瓦盆酒如一，食芹差可無彫胡。名堯字孔相號呼，百年螻蟻同丘墟。朝爲卿相暮匹夫，青黄蚤失溝中枯。錐利未必賢椎愚，左圓右方徒區區。不如濁酒三盃對醜婦，荆釵布裙相媚嫵。
次醉中歌 敖陶孫
犢車油壁塵紛紛，恨君不識如花人。金鞭爭道誰家郎，出門三日香人牀。春風酒面吹微鱗，主人拔釵留上賓。洞房燭花盡意明，爲君拂絃駐歡情。陣鴻塵澀聲難安，城烏夜啼訴春寒。吳歈未終初日上，璇題藻井知無恙。請君銜盃莫問天，茂陵劉郎初學僊。人生百歲俱可憐，願君流歡及盛年。世間萬事不如酒，九環寶带時人有。感君一曲寬百憂，當時見人面色羞。君不見牆東儒生食井李，一生飲牛廉讓水。
醉歌 敖陶孫
得誰釀法乃爾佳，連引數盃極口誇。須臾忘物亦忘我，是非榮辱不可加。兒童相隨拍掌笑，阿翁醉也扶歸家。平生故人趙半刺，遣騎折送園中花。飲酒不待勸，夜如何其月欲斜。倒著接䍦自起舞，笛聲趁拍鼓三撾。陶陶兀兀意有得，小姬在傍雙髻丫。驅令磨墨具紙筆，滿幅大草飛龍蛇。婦云汝醉當止矣，明日酒醒不愧耶。
謁衛參政 敖陶孫
頃年投詩衛左史，今年謁詩衛相公。何方客子辟道路，詩卷長邀石浦風。先生官職泥土如，萬事盡付阿堵中。天教權嬖表忠節，劍首一吷毫毛空。祇今事業已如許，願聞當時北歸語。面對手畫真自知，十年絕口吾甚武。謝安風流過王導，芙蓉王公竊其表。從來雅志在東山，角巾不爲箏歌老。古人進寸退一尺，江草江花足自適。功名時來不作難，雷動風行本無跡。百姓相驚當歷耳，三江五湖作瘡痏。百年天地亦悠悠，長鑱老人淚如水。側傍湖脚淀山藍，出見輕鷗已不凡。頗聞琳琅塞門內，三筆六詩公所監。何能撰杖閲諸子，看公著帽淹幾晷。朱衣目前空復愁，客有焦桐勞下指。去家初無可葺牆，獨抱遺經天一方。石浦倘爲蒼生起，天衢日轂遥相望。
短歌贈臨安友人 敖陶孫
素絲衝塵化爲墨，老人雙鬢無由黑。俗兒翻手候炎凉，惟有君心比霜雪。破窗草亢風雨寒，夢遊帝鄉虎當關。枯魚對酒淚濺俎，雄劍夜吼銅花乾。二十辭家顔色故，春心不語絃解語。借君古鏡施鉛華，含羞獨泣羅房雨。青天中開多不平，少年裘馬如流星。千金無處買俠骨，坐念歲月空崢嶸。
夜坐 敖陶孫
來雁無消息，寒蟬久寂寥。鬢毛隨日化，吾意得詩消。樓影三更淡，天星幾夜摇。眼中無長物，拄頰又明朝。
倦夜 敖陶孫
河津傳五漏，霧雨入千家。白日鳴饑鼠，深更歇怒蛙。境空愁稍進，詩短意能加。客路多風雨，深憂斗柄斜。
贈得一禪師 敖陶孫
舊時黄正父，今日一浮屠。四海誰知己，三更忽撚鬚。空山吼獅子，暗壁縛於菟。何日當吾眼，藜牀淡爾臞。
燈下嘆 敖陶孫
老馬知塗益可羞，寒燈冷硯照窮愁。著書不望從兒讀，歸舍何當與婦謀。赤脚踏鯤真浪許，短衣射虎恐長休。何人得似襄陽守，乞我苕湖十頃秋。
次韓耕道贈別韵 敖陶孫
一昨羊城別五僊，駕言韶石叩鈞天。偏師政擬劘詩壘，淺瀨那知滯酒船。但使繫書勤雁足，敢思騰上竦鳶肩。區區定取韓康笑，賣藥逃名却自然。
病中用杜工部江村韵 敖陶孫
早歲縱橫論九流，中年往往愛清幽。細觀夢境皆爭鹿，靜遣機心欲狎鷗。池上貪閒臨晉帖，燈前抱病看吳鈎。山林鍾鼎從天賦，言志俱慚點與求。
和開元寺省公韵 敖陶孫
振錫浮盃定偶然，繭窠誰見老蠶眠。祇知大膽嘲無本，渠識前身是普賢。師欲贏糧趨建德，我慚觀畫訪開先。莫將幻境誇陽燄，吐盡多生渴死涎。
至日記見簡輔漢卿二首  其一 敖陶孫
滿窗晴旭散輕埃，報答生成只酒盃。篇什正須今日用，歲時偏傍俗人來。輕舠上藕泥初拭，小巷爭魚臭不開。試作橫竿權土炭，聊從夜半候陽回。
至日記見簡輔漢卿二首  其二 敖陶孫
枕上吟哦安意好，新詩自覺鬼神扶。遥傳舊歲無多子，皆試新衣是早圖。天下自須胡伯始，江東只在管夷吾。鄉山此際當治麥，誤矣爲文傚兩都。
賀郡守得江陰 敖陶孫
檢點詩篇方細讀，忽傳新渥照澄江。榮公銅虎非渠事，舊憶河豚是此邦。蕭散蓋公宜置舍，風流謝守想臨窗。他時我得扁舟去，直過凝香索酒缸。
自笑 敖陶孫
抱甕終焉與世迷，斲輪久矣嘆吾衰。江南未必無佳士，海內何由得二兒。不共施梁爭折角，却思陶謝與同時。歌成未免傍人笑，農馬雖專技已卑。
清明日湖上晚步 敖陶孫
一百五日苦多雨，二十四花能幾風。壯心欲與兒女競，春事翻成寇盜空。公私蛙合笙歌裏，客主山張圖畫中。作意後遊仍獨醉，西湖莫忘遠來翁。
寄德久舍人時將過吳門 敖陶孫
昏花亂眼嘆吾衰，寶带忘腰羨子宜。碓下誰明能行者，甕中聊覓永禪師。醉鄉欲結無爲社，劫火難燒見在詩。忽憶扁舟洞庭路，霜螯斫雪點橙絲。
送王楚材往湖州聽讀 敖陶孫
短羽真成入彀游，小儒蹤跡欲誰求。非關古字誅揚子，自是諸生欠沈猶。百計千方元薄命，雙溪二水各宜秋。此行試卜唐夫子，會向芹邊問楚囚。
贈玻璃僧慧觀長老 敖陶孫
千年觀一如，三日客同居。祇道清淮近，烏知濁世疎。地窮初限橘，水富巧藏魚。排闥風烟入，觀心視聽虛。飯香鴉闖戶，茶熟水鳴除。潮載支祁憤，天關禹貢書。磬材徵古在，石蕝表兇餘。董杏通鄰堵，秦瓜過滿車。遊方孤雁去，問法翠屏舒。何日荆溪道，誅蓬對結廬。
晚霽湖邊獨步 敖陶孫
短短桃身盡著花，微風細雨響蘆芽。一晴眼底皆新物，蛺蝶成羣聚淺沙。
題郁氏子床屏 敖陶孫
歌舞教成王謝宅，百年華屋幾人居。豈無藤葛垂陰地，女轉繅車兒讀書。
醉歸 敖陶孫
夜深霜月冷侵膚，醉飲歸來得自娛。霧氣水光同浩渺，誤看田野作江湖。
次潮陽寧公詩韵三首  其一 敖陶孫
天外誰飄桂子風，老夫鼻觀已先通。直須斬斷年時話，匹似西來歎不逢。
次潮陽寧公詩韵三首  其二 敖陶孫
十方無壁慣曾遊，一片孤雲任去留。莫話潮陽舊公案，天台行色滿簷頭。
次潮陽寧公詩韵三首  其三 敖陶孫
竹枝拗折殊多事，參取茶甌未到前。爲報天台癡五百，撞齋邏粥莫爭先。
送行者妙淙往青龍謁陳七官人 敖陶孫
三生同聽寺樓鐘，緊峭芒鞋任所從。莫向華亭覓船子，趙州橋下有青龍。
爲竹奴解嘲用山谷先生韻 敖陶孫
通身有眼更無腸，好上臞庵師子床。莫作綠衣顛倒想，班姬陳后兩凄凉。
送霅川丁世卿宰舒之懷寧  其一 敖陶孫
長安亂葉舞征衣，獨把新詩送吏師。自古才名諳宦拙，邇來官事要兒癡。
送霅川丁世卿宰舒之懷寧  其二 敖陶孫
八公草木迎人處，三老風沙上水時。直使邊頭行國寶，少年白面且經維。
悼趙忠定 敖陶孫
左手旋乾右轉坤，羣公相扇動流言。狼胡無地歸姬旦，魚腹終天痛屈原。一死固知公所欠，孤忠頼有史長存。九原若遇韓忠獻，休說渠家末代孫。
皋亭山 敖陶孫
樵路縈連入翠微，清泉白石可忘機。雲中犬吠劉安過，樹杪春深望帝歸。白鶴肯留華表語，蒼官合受錦衣圍。珠襦玉柙今何許，一笑人間萬事非。
擣衣吟 敖陶孫
北鄰擣衣聲，明當葭管動。隨宜過街巷，一歲三日用。請君歇砧杵，指直霜氣重。君不見南鄰已試明年燈，應製春衫泥小鳳。
雪中對酒效昌黎體 敖陶孫
雪乃雨之死，雨乃雪之生。譬彼潮與水，同出而異情。洑流或亂潮，凍雨或間雪。達人於此時，著眼試分別。等是天一生，而有生殺存。所以古聖賢，諄諄畏鄉原。
次韵蓋睎之見憶 敖陶孫
臞翁方解夏，蓋令正防秋。浄社吾追遠，侯封子擇留。硬黄隨意草，大白幾時浮。莫話河南北，傷心感沛州。
小樓  其一 敖陶孫
只有書樓日日登，欄干東角每深憑。一層已是愁無奈，想見仙人十二層。
小樓  其二 敖陶孫
泥濫花淹燕不歸，輕陰時獵酒家旗。無情最奈牆東柳，正嚮愁時寂寂垂。
旅舍七首  其一 敖陶孫
學道欠定力，一寒便生嗔。古來雪埋腰，定知英雄人。去爲百錢遊，得酒不濡唇。慘澹行歌歸，仰面東南雲。紛紛過車馬，寂若耳不聞。退坐茆簷底，徒有豪氣存。
旅舍七首  其二 敖陶孫
雪後天正碧，須臾白龍鱗。暮寒急歸鳥，新月生微顰。帝居時節正，物肅天地仁。黄旗在何方，指畫分星辰。拊攔發浩歎，肝膽空輪囷。兒女顧我笑，微霜濕衣巾。
旅舍七首  其三 敖陶孫
今晨日色佳，負暄就前簷。晴鳶盤空闊，始覺天宇嚴。怡然一欠伸，雙巒引遐瞻。亭亭倒枯荷，似是浮圖尖。出家本不難，貝葉明牙籤。但恐遠公社，無酒與陶潛。
旅舍七首  其四 敖陶孫
齧雪蘇州年，嘿數天再閏。當時賈長頭，霜桐送孤韵。今年貧更惡，交友雲散盡。收自緗楮林，博閲先後進。縱橫略千家，詣處合一印。文章何當工，一死差可忍。
旅舍七首  其五 敖陶孫
人言我身長，尺度難爲裁。居然一瓠壺，略可當酒杯。口交市井談，面涴俗子埃。謂予倘不化，未覺逆旅猜。但恐醉語誤，積毀能焚骸。殷勤王先生，脫襪何賢哉。
旅舍七首  其六 敖陶孫
少時重意氣，裹劍師白猨。神傷化碧血，淚盡如生元。晚修漆園方，孔跖付一尊。小山受歲晚，片雲時歸屯。客來兩團蒲，坐看茶煙翻。淵明真可人，觴至輒忘言。
旅舍七首  其七 敖陶孫
我家碧鸛弟，盡用當執殳。摧顔伴老翁，意欲化白鳬。娟娟熨帛手，見之感無襦。坐念粟布謠，於乎予何誅。取求不汝瑕，霸心生斷袪。請觀澤中鴈，一一稻粱圖。
寄題龔立道農隠堂 敖陶孫
往聞大龔公，魚艾照靈壽。當時從肩輿，門生兒子後。詩書開似續，文采補耆舊。數椽上茅茨，基結稱廣陋。壁間落寶唾，半是經濟手。坐令農隠堂，贔屭黄姑藪。我來雖未識，名下已奔湊。功名何足云，短鍤支宇宙。所憂飯吾牛，芻惡毛角瘦。木奴擅中州，竹君食千畝。連車載長腰，橫網遮巨口。人生亦何須，不若巴清婦。時來食方丈，時去鮭三九。常恐少微芒，深夜切奎斗。起家公不難，周漢須佐佑。敢請益治田，種秫多釀酒。歲晚滄洲期，許結羊仲友。
和留題寓舍 敖陶孫
無可奈何生午凉，暮年王粲更情傷。一川水浄鷗能白，九月秋歸蝶自黄。洛下篇章還獨詠，遼東城郭正相忘。紛紛后土塗泥甚，小試莊周曳尾方。
絕句 敖陶孫
霜風欺斷柳，星月愛平蕪。船暖知村近，鐘寒想寺孤。
廣行路難  其一 敖陶孫
有聲且勿吞，有淚且勿傾。聲吞斷人腸，淚傾草不生。萬事有反覆，天地終無情。斲方以爲輪，平地生九折。鍛劍使繞指，青萍化爲血。筋骸束未貫，光景電露滅。我欲竟此曲，此曲能頹山。奉君一巵酒，已矣當何言。
廣行路難  其二 敖陶孫
有歌且勿發，有舞且勿盤。歌發愁雲陰，舞盤促歲年。古來妾事主，百悲償一歡。勸君莫渡河，河伯欲娶婦。采桑急蠶饑，送死藁碪手。世故常多門，反覆無不有。我欲竟此曲，此曲能摧城。奉君一巵酒，假日聊偷生。
送別史友六首  其一 敖陶孫
中興元老堂堂，諸孫玉質金相。封殖毋忘嘉樹，愛思猶及甘棠。
送別史友六首  其二 敖陶孫
諸君置膜外論，之子真箇中人。冀北何限千駟，東市初逢一麟。
送別史友六首  其三 敖陶孫
過淮讀二山賦，舉世識三槐家。熊魚等所欲者，兕虎敢歎非耶。
送別史友六首  其四 敖陶孫
煙霏巧濕行李，鐘鼓初分去舟。中有錦衣尚褧，旁看泥軾垂油。
送別史友六首  其五 敖陶孫
八堰三江良苦，十洲五嶠能明。歸路未誇海市，還家且饜南烹。
送別史友六首  其六 敖陶孫
冶渚餞何彥德，虎谿送陶淵明。諸人卿自卿法，今日吾用吾情。
送月上人住寶積寺 敖陶孫
天竺應須老辨才，羅浮那得染塵埃。試看出日朱明觀，便是中天積翠臺。起廢合歸良匠手，安禪好住白雲堆。寄聲舊日黄居士，九鎖丹函請一開。
沖虛觀 敖陶孫
青筇相伴到仙壇，身寄虛無縹緲間。景物迥殊人世界，煙霞深鎖道家山。紛紛盡向紅塵老，寂寂誰知白日閒。遣履山中棋一局，幾人於此未應還。
句 敖陶孫
當年靈壽杖，止合扶孔光。
老人生旦 陳文蔚
人生富貴多繁華，每遇誕日張綺羅。高堂賓從擁朱紫，金尊捧歡傾流霞。青春未暮神仙醉，舞腰回雪皓齒歌。難逢樂事買歡笑，千金不惜如泥沙。貧家相去一何遠，自嘆居里非鳴珂。平時只甘陋巷味，啜菽飲水之日多。不知今朝是生旦，東鄰旋問酒可賒。烹鮮擊肥非不願，一室懸磬將如何。阿爹從容呼兒語，我有至樂非由他。立身亦足顯父母，聲名不必登高科。顔色苟能奉親歡，悅口不存旨與嘉。滿堂雖無金玉富，六籍諸子幸滿家。日率兒曹勤誦讀，行慕顔閔心孔軻。但得門庭無外事，竹林足以長婆娑。子順親慈有餘樂，自然福至由家和。籬邊晚菊知人意，歲歲來薦黄金花。
和余方叔題傅材甫筠谷韵 陳文蔚
一區投老將焉卜，揚雄草玄那可續。何似山中種修竹，白駒皎皎人如玉。山深九夏無炎溽，往來不著市廛足。主人心地一泓淥，調高和寡陽春曲。時聞樵歌起林麓，趺坐道人方閉目。讀書萬里歸妙矚，等閒莫躡巢由躅。何妨春酒甕頭熟，便約幽人來卜築。伯夷清風千載肅，堪笑荒涼舊金谷。
火田鄭次山貧士也家有燕坐之處五爲賦之 寓意軒 陳文蔚
山水可吾情，對酒不必醉。及其不以酒，何由得翁意。
火田鄭次山貧士也家有燕坐之處五爲賦之 觀省齋 陳文蔚
一息萬里馳，白日天無光。歸來固吾圉，宇泰生吉祥。
火田鄭次山貧士也家有燕坐之處五爲賦之 槁木寮 陳文蔚
夜半一陽動，萬木總皆春。當觀向榮意，從此識吾仁。
火田鄭次山貧士也家有燕坐之處五爲賦之 歲寒谷 陳文蔚
中獨抱孤清，外示聊以朴。不結桃李交，風味良不惡。
火田鄭次山貧士也家有燕坐之處五爲賦之 隠窩 陳文蔚
築室在澗阿，種木清成陰。中有聖人書，可以樂吾心。
和賈元永醉楊妃 陳文蔚
當年開元主，得失鑒前迹。圖治極焦勞，自謂吾雖瘠。自從嬖在妾，乾坤輕一擲。妖花恐其魂，宜遠數百驛。
題鄭好古松圖和趙國興韵 陳文蔚
筆端老木千歲心，一見洗我塵土襟。坐久令人忘慍喜，古今碧澗落寒冰。乍濃乍淡陰復晴，晦明變化天所成。相畫之法如相士，骨奇肉瘦神必清。烟淡雲疏天冪冪，頃刻風雷暗塵壁。畫工羞看手如神，十日一水五日石。
觀物二首  其一 陳文蔚
初見種汝時，微荄極枯槁。今既長枝葉，日復一日好。儀刑靜獨秀，精神雨中澡。嗟我費耘治，尚媿窗前草。
觀物二首  其二 陳文蔚
牆東一微物，妙意包藏深。人皆看枝葉，我獨觀其心。萌蘗既綿綿，茂盛亦駸駸。從此識天地，生生無古今。
賈元永寄詩有窮愁之歎和韵寬之 陳文蔚
我生抱孤貞，有似窗前竹。却笑日用功，采綠不盈掬。詩書負宿願，發憤處幽獨。古人刮目處，論道不隔宿。吾計決已久，不疑何待卜。一書訊安否，雙魚勤往復。丈夫氣相許，雲雨詎翻覆。窮通付一醉，東鄰酒方熟。
同彭漫者寄鉛山諸友韵送彭歸武夷 陳文蔚
兀坐誰與鄰，院古槐陰靜。美人東南來，共此炎夏永。危衷慰孤清，羈迹不待屏。十載懷願見，一日良獨幸。開樽共有酌，當月免對影。所講根理致，坦然見心境。詮評寖及詩，語我挈裘領。云何方浩浩，遽爾中耿耿。歸理武夷棹，夢寐江南景。吾曹貴晚節，莫辭霜露冷。世事如予何，遺編且重整。
辛亥春與陳周佐縣丞會於汭川旅邸從容三日臨別呈周佐 陳文蔚
雪夜訪戴時，未至已先返。潘魏一夜話，興味良亦短。三日聆妙語，遠勝十年款。嗜欲排喧囂，議論反根本。酒罷放懷歌，超然心更遠。古人不難到，學力貴自勉。花柳况欣欣，游哉春未晚。
再過桃花臺 陳文蔚
去年過桃花，心情亂飛絮。今年重來時，烟水已成趣。川華動春綠，漁艇自來去。况復江上山，玉立美無度。徘徊欲吟詩，日暮不成賦。但見飛鳥歸，暝色带雲樹。我生亦何求，行止隨所寓。悠然此時心，但覺狎鷗鷺。風定波自平，可玩不可怖。堪嗟世間人，險阻起平路。茲焉得所圖，萬事不關慮。
寄題吳伯豐所居二首 讀書閣 陳文蔚
書閣高幾尋，其高不可知。但見讀書人，心與千古期。藉此閒曠地，端坐窮軒羲。世塵飛不到，月霽光風吹。况復揭扁榜，字畫天下奇。妙有指南處，世人那易窺。昔聞堂上聲，斲輪嘗笑之。而子得深省，不覺糟粕遺。終日几案樂，捨此歸其誰。
寄題吳伯豐所居二首 亦愛軒 陳文蔚
心兮如太虛，何惡亦何愛。吾廬寄吾興，妙處端有在。於中忘歲時，疇覺屢遷代。但知曲肱眠，居然樂其內。無事戶不出，此意誰能會。更約素心交，携書靜相對。
石井偶書呈同來者 陳文蔚
爲君半日留，得與諸賢集。人生貴遠游，何苦自維縶。好鳥鳴更幽，遠山青欲濕。時有午邊風，吹從木陰入。
甲寅寒食日訪徐子融子融同出游晚歸誌所歷二十六韵 陳文蔚
至後一百五，春光正韶華。往往天氣少，多與人事差。今年特清朗，川原爛紅霞。埋頭卷書冊，訪友况不賒。盡日俱襄陽，滿城同看花。百種鬭紅紫，意氣各雄夸。忽焉有招呼，徑醉碧桃家。主人意厚甚，更約觀金沙。而我方與子，浩蕩興無涯。但恐催日馭，所幸未西斜。行行復行行，小築逢異葩。雜然不知名，品品亦自嘉。園翁旋相問，酌酒仍烹茶。珍重頗深簡，市井避喧譁。子乃若有告，未語先咨嗟。願言更出郭，前林路非遐。會當有奇遇，始信我不訛。果見山下蒙，一泓瑩無瑕。淵然蟠蛟龍，不爲藏黽蛙。稍稍出奇怪，羅列如髻丫。須臾聳嶄絕，煉不經女媧。特立如丈夫，匪可干以邪。相與發浩歎，題品乃未加。因念世沈晦，豈但如爾耶。乘風且歸歟，投林有昏鴉。聊爲賦此詩，醉筆歌龍蛇。
寒食後一日趙國興携具拉游清風峽登一覽亭分韵賦詩以塵埃已逐雙溪去爲韵得已字 陳文蔚
家家趁寒食，看花雒城裏。孰知我輩人，屐去登山齒。千峰據其高，一覽無餘美。小溪山下來，青烟林末起。俯瞰闤闠居，總在塵埃底。灑樽遽移下，詩興良未已。因念讀書人，故事爲重紀。
回鄭家橋小酌復以臨清流而賦詩爲韵得流字 陳文蔚
愧我困塵冗，因君得清游。脫身桃李場，慰彼林壑幽。水光晚更碧，山色翠欲流。詩情天萬里，浩蕩不可收。
中秋後二夕陪趙連州飲荷香亭次連州韵 陳文蔚
使君今宵有高會，天爲好事收滂沱。厭將歌舞競時好，只有風月爲詩魔。此際主勸客盡醉，何日弟和兄且歌。臺高林影散滿地，不飲奈此清光何。
以花枝好處安詳折酒盞滿時撋就持爲韵贈徐子融 陳文蔚
春來凡草木，開處總成花。東皇本無心，世人徒爾夸。我愛花中王，矯矯出羣姿。非不愛桃李，桃李多繁枝。寄語折花人，半開花正好。折到離披時，翻成被花惱。花不在色香，全在精神處。不慣識花人，未肯輕分付。一夜無風雨，花枝報平安。折花須惜枝，容易莫傷殘。蘭薰可以佩，幽人擷其芳。紅紫時所競，安得細推詳。白面誰家郎，逢花便攀折。言會折花枝，折花人更別。麯糵有工夫，氣味獨醇厚。欲釀胸中春，豈可樽無酒。座上嘗春風，客來同把盞。妙處我獨知，醺然面生暖。淺深存斟酌，杯行不須滿。既滿須持之，不持懼招損。香液噴甕面，紅光浮滿巵。此爲最佳處，亦是極難時。杯深不可把，俯身爲渠撋。淋浪莫沾衣，操縱得其權。有客太詩狂，斗酒約相就。那識半醺時，春風滿懷袖。我有酒一壺，醖釀頗得宜。飲之痊沈痾，贈子聊以持。
送趙進臣持閩憲節 陳文蔚
任官自古惟賢材，天子耳目寄外臺。祥刑所繫切民命，可不於此欽恤哉。猗嗟東南俗脆弱，獨有閩嶺高崔嵬。山川風氣頗相等，挾剛負險不可摧。自來巖谷多嘯聚，屢遣使者殲渠魁。今幸田里各安業，畢竟習俗懷陰猜。侵陵矯虔或未免，獄訟不平良善災。民强官弱亦已久，往往州縣翻低回。政須繡斧肅風采，坐使一方公道開。秋霜凜烈懲其姦，撲滅不復然死灰。陽和寬大布德意，撫摩窮困如嬰孩。湘江之水碧悠悠，使君昔日曾徘徊。于今八州復延頸，洗冤澤物須公來。澄清本是平生志，從此四境無氛埃。勿謂故園有松菊，長憶三徑荒莓苔。
先生跋所藏湯君墨梅約諸人賦詩俾文蔚亦題其後 陳文蔚
皎皎冰雪姿，黯然宜水墨。却恐施丹素，翻令涴顔色。孤山水雲深，庾嶺林月黑。晴窗一揮染，想像意俱得。
寄題吳子似所居二首 讀書亭 陳文蔚
古人不可見，千卷留遺編。要非紙上語，至理實參前。列聖精微心，舍此將何傳。根本會於一，枝葉數萬千。博文可約禮，掘井志得泉。茲乃讀書旨，涵泳當忘年。勿以急迫求，留神嘗靜專。亦勿事悠悠，歲月空推遷。久而竟純熟，脫落不知然。衆理斯旁通，如海會百川。又如庖丁刀，體解牛無全。超然得我心，枘鑿非方圓。書在言語後，用起言語先。唐人資綴緝，漢儒拘訓箋。記誦日益博，疇知心鑑昏。祗足騁馳騖，與道實天淵。瑱山名亭意，難與世人言。方將屏俗慮，日夕親聖賢。見聞豈足道，孰是入德門。隠几無別事，真趣在窮研。一旦忽冰釋，花柳春無邊。此時案上書，始可付蹄筌。
寄題吳子似所居二首 經德堂 陳文蔚
上帝降斯民，厥初存秉彝。古昔世教明，大道行坦夷。裘葛順冬夏，飲食充渴饑。非有慕于外，夫婦皆與知。嶽瀆氣既分，民風日澆漓。仁義既榛塞，教化悲陵遲。隠然善端著，不勝姦僞滋。其至藉吾道，紛紛取世資。陽尊若示公，陰叛實濟私。孟氏極雄辯，剖晰精毫釐。言言七篇在，炳如日星垂。千載嗟晦蝕，大義誰復提。延陵有佳孫，好學謹操持。傳授有所自，源派分江西。若爲日用功，義利早辨之。細讀象山記，妙意良在茲。願言不爲穫，努力但耘耔。堂前有松桂，年年長柯枝。生意不自已，何心論報施。請子對佳木，長哦經德詩。
送吳子似歸番陽 陳文蔚
憶昔舟泊雲錦溪，溪上故人知爲誰。讀書亭中不草草，永平人物入深討。生平藉甚梅子真，我乃晚遇情相親。古人事業貴悠久，歸歟訪我同門友。
和葉仲洽喜雨 陳文蔚
一旱不問下與高，風吹日炙同煎熬。悲鳴鴻雁不飲啄，向人終日聲嗷嗷。千里赤地天不管，毫髮微功矜桔槔。乘除自古有成說，霖潦一春多發洩。渴苗欲死俟沾溉，到此翻令成澤竭。不眠耿耿抱幽恨，離畢中宵起占月。仰天浩嘆如何理，引手欲挽天河水。鵝湖作鎮縣東隅，山巔忽有雲峰起。朝隮何事故要勒，雨未崇朝還又止。農家與苗相爲命，情不願蘇惟願死。愁腸欲斷成寸寸，頃刻風雷驚動散。爲霖三日澤已均，潑墨千山雲不斷。騷人賦詩喜欲狂，自寫長牋幾脫腕。東西倒懸今少解，歡情隨雨亦滂沛。祇愁西北望雲霓，腥羶久矣爲民害。請看麟史書伐邢，一日興師當問罪。詩成聊寫閔雨志，𤱶畝拳拳有深愛。
題傅巖叟悠然閣三章章八句  其一 陳文蔚
悠然君之見，不與凡見同。正似東籬下，山忽在眼中。誰昔夜登閣，歌罷飲亦終。恍若有真契，可知不可窮。
題傅巖叟悠然閣三章章八句  其二 陳文蔚
悠然閣之名，名從見中起。長哦好仁詩，高山勤仰止。意與口俱到，掘井真得水。嗟哉世間人，穿鑿求義理。
題傅巖叟悠然閣三章章八句  其三 陳文蔚
悠然君之心，非古亦非今。忘言猶有詩，無弦安用琴。淵明此時意，千載無知音。但見登閣時，山高白雲深。
廬山雜咏 棲賢三峽橋 陳文蔚
我來未試烹茶水，且讀石上涪翁詩。上卧百尺晴蝃蝀，下貯一匣青玻璃。淵深知是蛟龍宅，風怒似挾熊虎威。自古賢棲知幾許，今有精藍藏翠微。
廬山雜咏 天池 陳文蔚
朝登天池峰，暮酌天池水。一枕僧榻清，鍾磬半空裏。平生此名山，籍籍滿吾耳。乘興作遠游，杖策自不已。行行到絕頂，塵世知隔幾。雲烟出其下，渺視猶萬里。山川與人物，往往盡蒙被。始疑翻雪濤，混同一彭蠡。頃刻開一罅，初見山邐迤。仿佛人世界，未可詳目指。山中爲予言，此地去天咫。風雨晦冥候，與世殊不似。霖潦方下作，山頭旋磨蟻。雲深此埋屋，山下乃不爾。歷驗予所言，其言亦非詭。未必隔仙凡，高深實殊軌。初夜現佛燈，數星林末起。如螢復如炬，或明亦或止。昔聞頗甚怪，今見乃如此。寄語登山人，仍須細窮理。
白鹿洞謁先生祠堂呈李夢開教授是日李入洞講書 陳文蔚
先師紫陽翁，雅愛窮幽微。前賢有遺跡，所至皆發揮。千古廬山高，白鹿遇亦希。何人實經始，閟藏啟天機。臨流勘書臺，隠然釣魚磯。聖朝始加賁，泉石生光輝。榛莽百年中，潛長虎豹威。衣冠固不論，樵牧亦寥稀。今昔有顯晦，山川無是非。先生適剖竹，按圖重歔欷。斬荆得遺址，澗繞山合圍。買田敞堂塾，豈將終遁肥。學子共棲集，相與詠而歸。繼聖講絕學，咳唾落珠璣。此理忽森著，魚鳶真躍飛。小子恨晚遇，講席弔及依。升堂拜遺像，泫然涕沾衣。幸今主盟人，高識可與幾。光風霽月意，端欲賢聖希。時來一講訂，諸生佩弦韋。超然此會意，規範喜無違。徘徊不忍去，暮宿留山扉。因極昔游處，恍如身泗沂。矧復洞中友，進步方騑騑。永矢忘世味，來食此山薇。
卧龍瀑布 陳文蔚
登陟百險艱，來看雲間瀑。飛從千仞峰，瀉作一條玉。冬夏有盈縮，古今無斷續。當日武夷翁，翩然來結屋。
武侯像 陳文蔚
堂堂千載人，遺像凜如生。趨舍同一操，豈無當代英。欲喚卧龍起，四海盲聾驚。此意無今昨，未應歸杳冥。
新居六詠 竹林隠居 陳文蔚
無才濟蒼生，竹林遠棲遁。中有聖人書，飯蔬自無悶。
新居六詠 花堤 陳文蔚
築堤環碧沼，種花仍滿堤。幽人日往來，非關桃李蹊。
新居六詠 半月池 陳文蔚
池東如月弦，池西如月弓。池北千丈屏，倒影碧波中。
新居六詠 曲水 陳文蔚
清溝知幾曲，花落流紅錦。何須浮羽觴，自可供杯飲。
新居六詠 克齋 陳文蔚
燕坐焚清香，日永裊烟篆。妙處良獨知，功收物欲戰。
新居六詠 梅窗 陳文蔚
綠陰初散地，今有入簷枝。開窗對瀟灑，歲寒惟獨知。
五月十二日閒中偶作 陳文蔚
黄卷與晤對，日日有新聞。青山不世情，時時有佳賓。不動利害心，且無將迎勤。自得村童樂，何須市朝紛。種菊繞庭砌，黄花俟秋芬。琴書便當歸，免使思白雲。犂鋤理荒穢，菽水娛朝昏。此外何所慕，甘作耕桑民。
徐天錫歸自玉山昌甫以三詩送之後二篇有及予與徐子融傅巖叟之意且托其轉寄答其意以謝之  其一 陳文蔚
我聞章泉清，有客日洗耳。而况坦腹眠，滿意得佳士。相期忘歲月，飽飯讀書史。祇恐翁獨吟，黄鵠舉千里。靜言同門友，吾郡差若多。相望數舍隔，便如千里賒。惟有湖上翁，時時許相過。比緣迹萍梗，亦已廢琢磨。
徐天錫歸自玉山昌甫以三詩送之後二篇有及予與徐子融傅巖叟之意且托其轉寄答其意以謝之  其二 陳文蔚
曾共傅巖孫，同坐傅巖石。紀游未抄寄，雙梅解相憶。天涯思美人，折花陡岑寂。所幸柱上題，如新未陳迹。
寄題徽州李君博文閣 陳文蔚
曾參一唯外，相顧了無言。顔淵但如愚，永謝枝葉繁。後人謂二子，獨得道之原。脫落章句卑，統宗而會元。誰知聖門教，入道固有門。非博奚反約，溯流乃求源。顔曾日用功，如海衆水吞。及其成功後，木落歸本根。固非求捷徑，大學廢講論。李君敞高閣，駕言避俗喧。藏書比鄴侯，日夕手自翻。百家期貫穿，目擊萬里存。上下洞今古，高深察乾坤。一旦忽融會，豁然破籬籓。笑彼習忘子，讀書嘗憚煩。
和胡應祥游石井韵 陳文蔚
世間潢潦水，可嘆無根源。盈滿涸可待，驟雨空翻盆。鵝峰此邦鎮，秀潤草木繁。洩爲石井泉，永與天地存。平湖十頃開，風漪綠荷翻。意共一脈落，高下相吐吞。清游二三丈，歸途月黄昏。咫尺阻同集，笑我真憚煩。相期一朝去，雷電當飛奔。鞭龍起爲雨，微功不須論。
壬申老人生旦 陳文蔚
兩歲霜風吹客袍，親庭禮闕捧香醪。今日升堂祝親壽，親壽願比南山高。古來人生七十稀，吾親八十臉如桃。但得歲月無窮極，從教兩鬢添霜毛。閒中花竹自娛戲，日課詩禮勉兒曹。隨分家風嘗禮法，何心與世爭雄豪。自古作善天所佑，賦與龐眉并壽絛。不須神仙授秘訣，已保柱石常堅牢。年年新釀此時熟，真珠滴紅聽小槽。
趙忠州有苦寒懶起之句和其韵 陳文蔚
生息同宇宙，形骸通物我。天寒雪盈尺，竈冷爐無火。酒面生紅光，花枝嬌婀娜。雖然太守樂，亦要民安妥。
去草棘 陳文蔚
草雖至微物，稟氣何不同。瑞者爲靈芝，大抵和所鍾。薰者爲蘭蓀，芬香播春風。人知外秀異，胡不原諸中。奈何一種類，亦費造化工。沾濡足雨露，山川徒茂豐。畏冗無地著，無足比蒿蓬。成熟不堪食，但逞毫芒鋒。除却刺人衣，此外無餘功。慘雖未荆棘，包藏固難容。因行爲芟除，當路靡留蹤。害物亦害己，去汝如去凶。安得天地間，榛翳亨衢通。
和余方叔病中見寄 陳文蔚
我亦病閉門，機閒了無觸。故人送詩來，綢繆寫心曲。胡乃稽報章，悼往牽服屬。天理循自然，非敢故羈束。人生壽夭定，心要無愧恧。逞欲千乘危，安分一瓢足。范雎傾穰侯，酈寄賣呂祿。何如北窗卧，酒熟巾自漉。况有聖賢書，可洗昏花目。一任歲月駛，流徙驚轉矚。安知疾疢餘，非以石攻玉。
用門牌日有好花迎客笑歲蒭新酒奉親歡爲韵爲老人壽 陳文蔚
地僻廣乾坤，身閒多月日。耕鑿太古民，天然自淳質。未始泥神仙，閲世自長久。日用飲食餘，帝力我何有。修竹三徑幽，青山四時好。何須萬間厦，一廛可娛老。園柑結新實，籬菊開晚花。旋篘甕頭酒，不負老年華。田夫與野老，一笑相逢迎。只說桑麻事，安知市朝爭。年年願今日，有酒可留客。雖是無珍饈，隨宜具餚核。人言鶴髮翁，翻作朱顔少。把酒更何辭，一對西風笑。環堵一畝宮，中有長生計。秋月與春花，今年又明歲。年高親可慶，家貧兒包羞。今年勝去年，粗有酒新篘。歲月綿綿永，福祿日日新。天開九齡數，眼見四世人。共樂堂上親，旋約山中友。雖是盤無饌，未至樽無酒。積善雖人爲，康寧荷天寵。但愧儒素風，日乏甘旨奉。子孫雖未賢，粗肯詩禮親。願言各努力，忠孝以立身。人間無事日，簞瓢亦清歡。但願從今日，時時報平安。
夏夜露坐偶書且勉同學子 陳文蔚
人生邂逅如岐路，南北東西忽離聚。淵明本賦歸去來，保社乃今隨所寓。讀書不雜囂塵聲，好在園林最幽處。朱橋跨出林陰外，一水繞庭將綠護。有時小立凭危欄，臨風不忍空歸去。矧逢暑夕遠燈火，杖策月林時散步。更深每與二三子，輟寐每爲清景駐。山高望望北斗低，花香拂拂南薰度。擬將胸次滌河漢，不管衣巾濕風露。清談未必真廢事，言下應當有微悟。不妨俯仰更觀察，此意直須起訓詁。郊墟次第新涼入，自可燈窗窮入暮。凡人努力在年少，老大悲傷欲何訴。嗟予學古雖有志，蹭蹬獨爲一生誤。鳶魚性分信機淺，風月情懷乃天賦。歸哉要結園綺徒，清夜團欒繞庭樹。
予始生日巖叟携酒見過且有壽語賦此以謝之 陳文蔚
自笑山澤爲癯儒，儕之富貴非其徒。他人誕日讌歌酒，貧家簞瓢屢空虛。昨朝不記生年月，面前忽見樽罍列。感君祝我還祝君，兩翁相對頭如雪。
乙亥老人生旦 陳文蔚
兒願歲歲登斯堂，再拜爲親扶壽觴。近思去歲生日時，膝下羅列兒孫行。更願明年似今日，酒面菊花如意黄。人間富貴誰不願，兒只願壽長且康。田園薄有可衣食，但要作善思無疆。生涯淡淡隨分過，不逐勢利常奔忙。初非熊經慕仙術，自是日月閒中長。天賦清奇古容貌，精神矍鑠筋骨彊。今朝捧酒祝親意，不知何者堪比方。欲將吾親比松柏，松柏老不禁風霜。欲將吾親比龜鶴，龜齡鶴算終可量。溪北柱石山峩峩，蟠根結據由洪荒。家居山下不記年，永與山石同蒼蒼。
責己 陳文蔚
聖人當耳順，吾年已逾再。日覬有新功，邇來如稍怠。嗟爾性雖駑，敢不鞭其退。須教十二時，此心無不在。書此當盤銘，終身以服佩。
丁丑老人生旦 陳文蔚
箕疇五福孰居一，惟有年高無等匹。皆緣作善天降康，視履知當獲元吉。貧居衣食雖屢乏，牆下有桑園芋栗。乘肥衣輕豈不快，往往久長難可必。矍鑠吾翁八十五，骨勁雙瞳如點漆。安貧每甘菽水養，雖是形癯心則逸。菊花開晚似有意，不爲重陽爲今日。成行兒女羅酒漿，拜祝願天從所乞。不願分外樂事多，只願親安體無疾。不願官書汾陽考，只願親年增秩秩。兒孫倘或有生意，此去買田多種秫。直須釀酒如春紅，歲歲稱觴無了畢。况當風物一年好，盤薦黄橙并綠橘。
戊寅老人生旦 陳文蔚
吾家本是田家子，其先世世居田里。兒因逐食浪飄蓬，欲歸無以供甘旨。吾翁亦能甘淡薄，日夕飯疏而飲水。渾然質朴古人風，固應自有長生理。筋骸雖老自康健，聰明少壯猶難比。了無機械足怡神，不生嗜好彊精髓。人間可慕是榮華，人間可羨爲豪侈。榮華有似庭下花，芳菲之日知能幾。豪侈真如草頭露，不能頃刻朝陽裏。誰知貧賤自安分，年年如此只如此。吾鄉自來丙山高，位當南極崔嵬起。吾家門門對此山，算高欲與山同紀。加之西鄰與東舍，往往黄髮皆兒齒。酒熟長願相招呼，一笑忘形相汝爾。
自鉛山歸上饒途中感興 陳文蔚
來時積雪歸途熟，暗中流換驚時節。所幸康寧九十親，依然堂上垂華髮。隨意何當足甘旨，斑衣日戲慈顔悅。丈夫事業有用舍，窮通不必生分別。直須用力隨處處，無徒瀟灑送日月。嗟嗟世人泣岐路，東鄉久哉吾計决。終當緤馬扶桑樹，車行萬里誰能遏。慷慨自奮歌此章，老去不知情激烈。
送周希顔游章貢 陳文蔚
憶昔吾先師，慷慨歌遠游。超忽凌八荒，咫尺視九州。東將征暘谷，挂衣扶桑頭。西不畏羊腸，而以摧其輈。南轅有遐眺，直指百粵陬。北駕何所之，亦欲窮燕幽。墮地弧矢志，壯歲無不酬。肯學鄙丈夫，拘剪守一丘。今日因送子，歌此臨清流。江深不可極，負重萬斛舟。慨然動高興，不作賈胡留。發足真自此，行矣萬里修。倘或跨疲蹇，路長殊可憂。願言自努力，歲晚當遂謀。江山有會意，寄書傳置郵。
己卯老人生旦 陳文蔚
今朝酒熟吾翁喜，又見生朝會鄰里。雖無盤饌羅羶葷，情話從容自嘉旨。人生富貴固足樂，惟有長年難得似。恬於世味心自閒，贏得龐眉更兒齒。晨興再拜啟阿爹，從古昭昭是天理。不因爲善天降祐，何以康寧膺壽祉。稱觴膝下列兒孫，雖說居貧良亦美。從今都不記春冬，只消歲月將時紀。束書但願早還家，年年祝頌秋風裏。
窮冬積雪閔織紡婦 陳文蔚
長哦豳人詩，九月欲授衣。方當流火辰，先已戒其期。當春非不蠶，入夏非不絲。一寸不上身，止爲憂啼饑。蠶畢起功績，關心聽鳴鵙。豈不念人生，所急在衣食。衣單寒不禦，鶉結百千縷。輕裘那得知，凄其良自苦。窮冬歲將往，雪片大如掌。憐他昨日織，安知今日紡。嬌癡貴安女，未始識機杼。紈綺厭不華，繒帛何曾數。貧富固有分，茫茫何足論。感觸此時心，寧不哀窮困。馮誰歌七月，俾汝知時節。塞墐聊補紉，團欒圍榾柮。
建德道中六言 陳文蔚
有底可人情意，盡是酒村魚市。行人忘却家鄉，沽酒買魚供醉。
徐敬甫出示所居之別墅南巖圖并諸公題詠欲予同作爲賦長韵 陳文蔚
憶昔同作康山游，杖屨歷遍千巖幽。知君已具看山眼，每遇勝處嘗淹留。從茲一去間何闊，倒指殆欲忘春秋。不知此地復何地，但見大江東去流。相逢恍然如隔世，盡洗積年離別愁。首爲袖出南巖圖，著鞭先我占一丘。南巖之高不可攀，俗駕欲到何緣由。君乃結屋於其巔，避世擬追園綺儔。雪飛霜瀑自天落，戟列萬竹干雲修。客來煮茗話疇昔，酒熟春禽相勸酬。自言得此已足老，豈復更懷身世憂。無心偶作雲出岫，良念棣萼情綢繆。對床聽雨有真意，肯放拂衣歸去休。登高一日展遐眺，洗眼九華雲漬收。語我南巖卜築地，只放五老高一頭。丹梯萬丈徑可躡，獨恨未遂曾往謀。我生亦有山水癖，欲見未見心先投。長哦南山白石爛，夢寐滄江飛白鷗。歸與亟辦買山計，甘與世好相盾矛。采蕨可以忘朝饑，種橘自當千戶侯。眷言志事在𤱶畝，適我願兮遑他求。此時作書報同志，知肯遠爲題詩不。
石潭道中追賦大江 陳文蔚
我生大江東，與江不相識。一日作遠遊，江頭因目極。桃花春未漲，水落略見石。望斷淮山青，隔岸纔咫尺。恃此一葦航，焉能恨南極。雲屯十萬衆，守衛以人力。撫御有良將，成城衆心得。江淮唇齒勢，如家護牆壁。守淮即守江，淮民須愛惜。我朝聖澤深，不在險在德。慈儉今天子，邇遐無間隔。大臣百執事，根本共培植。
追賦九華 陳文蔚
我聞九華名，未登九華峰。睨視百里外，烟翳嘗冥濛。快意一披抉，幾欲挾長風。庶識真面目，高下俱迎逢。飛雪如有意，未積先消融。凌晨展清眺，萬里開晴空。炯然明吾眸，洗出青芙蓉。未暇窺杳眇，固已領其宗。憶昔訪廬阜，妙處嘗支筇。景遇可題品，一一歸詩筒。九華名此邦，挺挺諸山雄。若欲於五老，優劣定其中。竊比之孔門，等級回與雍。未敢謂覈論，折衷章泉翁。
追賦秋浦 陳文蔚
我爲秋浦遊，欲訪秋浦跡。及已到此邦，秋浦無處覓。或云百里間，始見江祖石。或云江祖石，止在齊山側。地形著山川，記載具文籍。父兄世流傳，論且不可覈。况出形器表，理可俄而測。所以聖人心，貴在於默識。不然差毫釐，千里成舛忒。想今錦鷤鳥，欲見已不得。試聽白猿吟，儻能喧夜寂。
入郭回度黄沙嶺息木陰下口占古意 陳文蔚
孰驅我去，孰驅我歸。息蔭喬木，清風吹衣。火日炎空，聊此徘徊。夷險自若，怨尤誰哉。世間萬事，付酒一杯。
辛巳老人生旦 陳文蔚
陶陶太古民風淳，詐僞不萌情意真。何嘗吐納事屈伸，往往皆爲百歲人。中古便似秋冬辰，和氣無復如陽春。機巧百出妄喜嗔，七十者稀以爲珍。我翁逍遥常幅巾，朴素幾與太古鄰。飲食淡泊厭羶葷，衣裘不擇敝與新。日日娛嬉寂寞濱，甘與聖世爲遺民。天錫遐齡登九旬，回視同庚皆土塵。炯然雙眸且精神，堅彊直可齊松椿。兒孫雖不側朝紳，家庭禮法粗克遵。白酒年年造逡巡，膝下戲綵娛慈親。
周道人求詩書贈 陳文蔚
道人妙推算，未知誰賞音。章泉謹許可，贈之五字吟。老我已無用，窮通總無心。但思結茆地，訪君白雪深。
荷湖行爲趙忠州壽 陳文蔚
青山屋上名荷湖，故知下有神仙居。全似太華峰頭玉井樣，花開十丈世所無。自有天地此山有，誰人種得如船藕。造物不肯輕畀付，付與湛溪雲隠手。雲隠濟人陰德多，有如此藕痊沉痾。自煉還丹成九轉，方瞳點漆顔長酡。甚不愛飛霞千樹結蟠桃，甚不愛湛溪千頃漲葡萄。蟠桃入口那能甘比蜜，湛溪不抵酒滴真珠槽。愛蓮往往緣青壁，俯笑凡人無路覓。不知身世若爲高，但見照人雙眼碧。寄語峰頭十丈花，年年來伴棗如瓜。不須更記歲與月，只記山前雲隠家。
癸未老人生旦 陳文蔚
昔人端爲祈黄耈，再拜慇懃扶大斗。吾翁今年九十一，兒從兩歲貧無酒。趨庭何以祝彌誕，盈把菊花空在手。嗅香嚼蘂當甘旨，翁亦怡然如適口。人生貧富在分定，獨是期頤世稀有。翁餘九十兒七十，膝下龐眉仍皓首。若將此事較人間，豈非造物意愈厚。因茲歷歷詔兒孫，自古悅親惟孝友。上惇下睦無間言，一門和氣薰蒸久。雖無旨酒奉杯酌，意樂心寬親自壽。更於大節保終始，立身揚名以垂後。世上榮親無若此，何必金章并紫綬。南鄰白酒况可賒，豐儉隨家惟用缶。年年此舉諒不難，甲子無窮環癸丑。
寄題俞伯南所居 希賢 陳文蔚
毋爲陵學山，當爲川學海。尹重貴自任，顔樂誓不改。
寄題俞伯南所居 野處 陳文蔚
巖築無外求，莘耕有餘樂。既爲堯舜民，自抱羲農朴。
寄題俞伯南所居 毅齋 陳文蔚
器重或可勝，道遠疇能至。勉效既竭回，羞稱願息賜。
石溪道中偶作 陳文蔚
自從天地開闢來，溪水清駛山崔嵬。山高水清亦奇觀，怪問胡不生人材。人材本作世間用，朴仆支傾作梁棟。不然空冒一時名，過眼空花已如夢。人生出處不可期，伊周亦偶遭明時。顔閔何嘗有科目，德尊百代帝王師。自古相傳惟此道，一派源流端可考。道存不係窮與通，經濟業窮耕釣老。風埃鼎鼎百年中，世事興廢何終窮。只有詩書傳聖學，堯舜授受同高風。喚醒此原山與水，孕秀發祥從此始。立朝有道佐明君，抱璞山林亦奇偉。吾家家此不計年，未知起者誰其先。丈夫才業貴自負，不必美惡歸山川。久欲題詩磨翠壁，要使後來聞義激。乾坤造化豈無人，細與摩挲觀此石。
諸君用東坡玉堂觀郭熙畫詩韵題江山王君平遠樓黄子京携至求同作 陳文蔚
有客有客心地閒，樓外青林林外山。風烟出沒美無度，依約圖畫有無間。眼隨白鳥去邊遠，一聲漁唱江村晚。此時誰會倚欄心，雲出不知何處巘。歲寒松柏飽風霜，肯逐桃李爭春陽。安得共卧百尺樓，爲挹江瀨吞山光。當年影過八磚日，坡仙想像頻搔髮。無言細玩郭熙畫，應思老去尋泉石。
寄題玉山周晦叔家似賢齋 陳文蔚
人心殊嗜好，黑白互相形。逐臭不自悟，熒熒飛青蠅。一日對此君，炯然雙眼明。子猷雖借宅，綠陰仍滿庭。雅凈兩龔潔，高寒伯夷清。可近不可狎，勁挺干青冥。世人景先哲，繪畫勞丹青。想像不覿面，孔孟何由傾。安知君子交，日日與相迎。手種萬蒼玉，君家有典刑。清風流至今，修好無渝盟。
題周幾道桂軒 陳文蔚
軒前一樹桂，手種知爲誰。但見青如蓋，團圓障朝曦。西風入庭戶，吹香浮酒巵。相與一浩歌，渙焉剖藩籬。
玉山朱文龍有遺經林野二處趙昌甫程德夫皆有詩朱求予同作 遺經 陳文蔚
漢人一經訓，籯金云不如。君家遺經意，不與漢人俱。
玉山朱文龍有遺經林野二處趙昌甫程德夫皆有詩朱求予同作 林野 陳文蔚
有人抱幽真，偏適林野趣。要之等喧寂，乃是安心處。
薛玠兩投詩以古風謝之 陳文蔚
知君家住象山麓，日有見聞新耳目。自憐各在天一涯，休譽惟能採鄉曲。却來一見玉溪頭，已知標致非凡俗。等閑揮翰墨淋浪，惠我新詩不金玉。細將學問說根源，異同更與明朱陸。吾道工夫有端緒，要是義精仁乃熟。博文約禮是真傳，收拾奇功歸謹獨。參前倚衡勿間斷，千載斷絃端可續。手披詩卷荷情真，聊以斯言報諄復。
永邑楊君鑑子明闢齋讀書將從事於古人爲己之學求齋名於予并欲得一語以示爲學之方予謂學雖多端而其要莫先於明善所以子思孟子俱以此開道後學大學格物之訓實同出一源故因楊君之請扁以明善且詩以演其義幸毋忽其言之陋云 陳文蔚
人性靡不善，因物始有遷。本體遭剝蝕，如鑑塵所昏。疇昔均秉彝，善端本綿綿。既茂閑邪功，誠心所由存。若爲用力地，格物居其先。萬殊一理貫，洞然見本根。表裏俱澄澈，斷斷義理分。言動中倫慮，狂愚詎同論。彼哉迷復子，一息萬里奔。認贅以爲嫡，未嘗知反觀。君子審取舍，不容涇渭渾。中扃瞭如燭，肯蔽耳目官。中庸示明訓，一言會其元。
汪元思遺詩和意以謝 陳文蔚
吾道本公平，何嘗分彼此。總只在人心，渾然皆天理。推原賦予初，所鍾均粹美。賢愚同一轍，所行無意軌。由其氣稟異，於焉有臧否。清者洞然明，泓澄如止水。濁者性天蒙，蕩然惟縱弛。末雖有善惡，反之即其始。變化在乎人，雖愚必明矣。日用無餘功，自修惟克己。近代朱文公，此道頼綱紀。居嘗語學者，虛名以爲恥。必先由博學，然後能約禮。顔淵躬四勿，魯參悟一唯。吁嗟今世人，非不究經旨。議論徒紛紜，反躬乖踐履。好惡徇私情，是非隨慍喜。體既雜真妄，用斯殊表裏。要在無間斷，善端勤積累。須臾不可忘，顛沛必如是。堅持敬一字，方知道在邇。我輩無他求，直須安汝止。
辛丑春遊金華出東郊 陳文蔚
青山雙夾小溪流，綠篠人家古渡頭。雖是溪山不相識，勸人啼鳥却相留。
常山道中 陳文蔚
路勢弓腰轉，湖光鑑面開。稻田春事給，村碓晚舂催。問宿尚十里，與誰同一杯。自憐今日首，頻作望鄉回。
甲辰九月初訪晦菴先生大安道中和余正叔韵 陳文蔚
瀟瀟風露菊花秋，人在甌閩第一州。少日已嘗懷壯志，今朝端不負清遊。陪君數日從容語，洗我平生散亂愁。從此歸來復何事，風濤雖險奈虛舟。
歸鉛山正叔復用前韵和答之 陳文蔚
歛藏先用肅如秋，次第陽和遍九州。歲月正緣閑裏度，紛囂那得靜中遊。明知與點有真樂，未足希顔却自愁。諷詠棹歌思九曲，與君重約泛扁舟。
和正叔詠梅一絕 陳文蔚
兒童剪伐未須施，竹外橫斜一兩枝。冷艷更開深雪裏，此花應不冀人知。
和李監稅 陳文蔚
一縷彤霞晚照晴，眼隨白鳥去邊明。疏疏烟樹有無際，激激灘流高下聲。歸思楚雲連日暮，新詩邊月带霜清。前村倘有梅花約，草草相逢蓋亦傾。
和徐子融見寄 陳文蔚
學問分明有本根，一編魯論幸今存。奈何至理難窮究，願與良朋細討論。欲探聖傳千古祕，莫令心鑑一毫昏。吾儕總在生成內，要識無私造化恩。
記夢 陳文蔚
夢裏分明記本根，覺來無語正心君。陰陽却把量消長，且喜新來勝一分。
示浩 陳文蔚
持身端的在兢兢，謹獨方無愧怍情。莫道隠微人不見，暗中臨我有神明。
雨中即事 陳文蔚
客身常恨春多雨，遥想吾廬長綠苔。每作家書問無恙，故園梅竹爲新栽。
送趙國開赴崇安丞 陳文蔚
十載交遊一日如，高情多謝不相疏。分携幸不隔江海，得便常須訪起居。折柳正當三月暮，汎舟深約九秋餘。相期暇日吟哦外，只有公勤是薦書。
和徐子融韵  其一 陳文蔚
遜敏工夫不可偏，兩端相濟若韋弦。允懷固是常存養，明善誰知合在先。
和徐子融韵  其二 陳文蔚
讀書端的在研窮，洞貫精粗與始終。卓爾顔淵有真見，分明來自博文中。
和徐子融韵  其三 陳文蔚
雨餘雲靜太虛澄，月在今宵分外清。喜得佳篇來諷詠，世間榮辱一毫輕。
和徐子融韵  其四 陳文蔚
自憐涉世每多艱，事到縈心或厭煩。近日工夫何所似，有時慚愧夢中閑。
庚戌春下鄱陽舟中諸作 解舟汭口 陳文蔚
浩蕩春江洗客愁，歌聲欵乃發中流。溪齋却憶凭欄日，數盡來舟與去舟。
庚戌春下鄱陽舟中諸作 過赭亭 陳文蔚
船篷推起不教低，爲放山光水色歸。客子離家已三日，赭亭山下欲斜暉。
庚戌春下鄱陽舟中諸作 過桃花臺 陳文蔚
櫓聲終日聽咿啞，碧浪紅旌動彩霞。獨我船中無一事，安排詩句過桃花。
庚戌春下鄱陽舟中諸作 過安仁界 陳文蔚
遠山淡淡水茫茫，知是江湖何處鄉。娘子提携青裹布，始知風土近鄱陽。
書窗碧桃 陳文蔚
銅瓶只插碧桃花，日對幽人靜不譁。爲爾細觀冰雪艷，就中便覺牡丹夸。
病中對竹 陳文蔚
窗外修篁僅百竿，相看不待報平安。何時得我身彊健，共爾青青到歲寒。
和子融韵 陳文蔚
爲把新詩子細尋，時移不覺日西沉。固知妙旨存精一，須察人心與道心。
又和清明日兀坐用前韵 陳文蔚
天理流行不用尋，鳶飛魚躍自升沉。細觀自有昭然處，始信嚴師是此心。
和子融聞琴 陳文蔚
古曲誰彈起，千年無此音。尚憐惟韵在，端欲後人尋。指上雖傳操，聲中要識心。半生孤此志，絃續自而今。
趙守禱雨有感枕上得句足成五十六字呈趙守 陳文蔚
雨意隨人自及時，使君一念實通微。不知沛澤人間遍，但覺炎蒸夢裏非。苗稼頓回枯欲死，桑林又喜綠添肥。從今飽喫鄱陽飯，細紀賢侯德政歸。
七月廿六日登四望亭小酌和趙守韵二絕  其一 陳文蔚
爲愛黄雲到晚晴，一樽高興寄危亭。風荷捲水高低綠，烟樹連山遠近青。
七月廿六日登四望亭小酌和趙守韵二絕  其二 陳文蔚
極目風煙盡一城，身閑無日不登亭。雙明遠與孤鴻沒，繞郭一江羅带青。
和趙守木犀 陳文蔚
花開時節趁柔金，冷露繁霜未許侵。况是天香無俗韵，一樽清賞有知音。
送歐陽國瑞歸鉛山 陳文蔚
交遊無數竟誰同，雅羨夫君氣似虹。吾道久隨流俗弊，義居今見古人風。端能縱目秦淮上，邂逅論文楚水東。歸去梅花開也未，江頭葉葉剪霜風。
寄題吳伯豐同榮堂 陳文蔚
一氣同流舉切身，胡然於此限比鄰。直須靜處工夫到，便覺閑中意思真。心遠獨游千載上，客來共醉一樽醇。寓形宇內皆生意，何但名園草木春。
舟行望龜峰 陳文蔚
面對靈龜最上峰，舟中活計不爲窮。半春臺下桃花水，一霎岸邊楊柳風。天巧此時窮險怪，淵泉終日悟流通。一生堪笑漁翁拙，卧聽瀟瀟雨打篷。
舟次蘭溪和歐陽國瑞韵 陳文蔚
客子經行處，吳江萬頃秋。風煙曉濃淡，雲樹遠稀稠。緩去花相送，重來鳥勸留。與君無楚粵，一笑况同舟。
贈陳敬甫 陳文蔚
鄱水相逢亦偶然，吳中邂逅復掀髯。細思話別秋風日，已是浮生一歲添。
月臺觀月 陳文蔚
秋來無日不登臨，獨喜今宵月滿襟。仰面青天思把酒，寄情古調欲携琴。涼風舞袂身將舉，白露沾衣夜向深。要看一臺清影滿，儘教移轉碧梧陰。
又和歐陽國瑞韵 陳文蔚
臺高無奈月明何，豈憚攀緣上岌峩。萬壑秋聲歸草木，百年鄉思動關河。遥知素影千家共，不獨秋光此地多。中夜酒酣狂欲舞，停杯且復聽吳歌。
和趙工部臨安見寄韵 陳文蔚
節物驚人故欲催，天涯倦客幾時回。坐傾濁酒醒還醉，手把新詩捲又開。遠想含香當奏事，近緣無月不登臺。烟波見說西湖好，要趁秋風把釣來。
十一月十四夜誦康節詩至憶弟三首潸然有感 陳文蔚
人生雖是有愚賢，到底天倫只一般。惆悵同安何處所，不堪歲暮更天寒。
自吳中歸過釣臺 陳文蔚
倦游偶得賦歸來，我亦何心世莫猜。水綠山青從所好，一帆風過釣魚臺。
過趙清獻墓居 陳文蔚
爲讀忠臣孝子碑，欲行回首重依依。紛紛車馬門前過，知有幾人琴鶴歸。
見梅 陳文蔚
曉鷄殘月更離程，只見梅花不忍行。水郭山村誰是伴，惟伊與我共孤清。
望靈山喜而又作 陳文蔚
白雲深處認靈山，喜氣津津眉宇間。別去庭闈今八月，且欣明日慰親顔。
程子雲欲還鄉阻雨聊戲之 陳文蔚
霏霏小雨釀梅黄，結束琴書底用忙。已幸一春鄰絳帳，祇今十日是端陽。榴花照眼新篁翠，盧橘盈盤煮酒香。天識主人留客意，故教歸路滑羊腸。
探梅不遇登祈雨峰 陳文蔚
人生何處不從容，旋向僧家借短筇。那爲孤芳窮僻遠，要留脚力上高峰。
送彭應期下鄱陽 陳文蔚
當年心事幾綢繆，長記天西玉一鈎。客裏近來嗟我倦，江邊重得送君游。讀書會有新功用，把酒聊尋舊倡酬。自愧不能追往事，但勞清夢繞螺州。
湛溪納凉 陳文蔚
是處皆炎熱，澄江消客憂。相邀讀書罷，同作浴沂遊。自喜坐茂樹，誰能喚小舟。月華如有待，先在柳梢頭。
夜坐有感年四十 陳文蔚
仲尼切戒取人惡，孟子真能不動心。嗟我癡頑何所得，但能於此惜分陰。
徐子融八月四夜見訪值予有出寄詩三絕和韵以謝  其一 陳文蔚
雲開日脚漏微明，無奈秋風掠面清。因作西鄰閒縱步，不知乘興有高情。
徐子融八月四夜見訪值予有出寄詩三絕和韵以謝  其二 陳文蔚
小齋雖不奉名譚，此理要須見倚參。料得歸懷明月滿，不應對影祗成三。
徐子融八月四夜見訪值予有出寄詩三絕和韵以謝  其三 陳文蔚
夜凉燈火掩柴扉，詩誦城南憶退之。更把新詩細紬繹，無言誰會點頭時。
予酷愛桂香置兩枝於蕭寺之寓室日出不得對花夜歸月影在窗撒燈清坐爲賦二十八字 陳文蔚
惜香故剪碧雲枝，却負花香花有辭。爲輟清眠陪永夜，月窗相對恰相宜。
十月三夜省愆二絕  其一 陳文蔚
親爲父子須還愛，分屬君臣合用欽。細算天心無負我，我生猶有負天心。
十月三夜省愆二絕  其二 陳文蔚
孔子九思頻點檢，曾參三省重綢繆。事來若也能思省，事過何因有悔尤。
和徐子融見寄 陳文蔚
清時何故有遺材，酒膽如虹亦壯哉。多謝論交比金石，自慚進德未涓埃。政須尊酒風前共，莫作扁舟月下回。風雪當門須有夜，要觀四物一時來。
用趙國興梅韵自賦 陳文蔚
西郊有客枕溪居，特爲孤芳小結廬。窗外橫枝疏带竹，花邊流水暗通渠。伊方傲矣百花上，我亦翛然三徑餘。此外不關茅屋事，爲誰煙雨自妝梳。
國興招飲後圃即席賦 陳文蔚
主人命酒嫌杯淺，狂客催詩恨句遲。此夜直須詩酒領，十分春色在花枝。
上巳遊惠泉和趙國興韵 陳文蔚
閒倚欄桿覓句時，此身如在浣花溪。草迷芳徑王孫醉，花滿春山杜宇啼。酒罷啜茶留石井，興餘隨月步江堤。清泉白石平生約，未有工夫爲品題。
徐子融以詩送余方叔吳介甫二書見示和韵以謝  其一 陳文蔚
借得緘書卷又開，喜同千里故人來。切嗟正爲求真益，肯使鱗鴻泛往回。
徐子融以詩送余方叔吳介甫二書見示和韵以謝  其二 陳文蔚
簪去良朋未有期，無邪端欲正吾思。近來自服無他藥，一卷中庸對證醫。
送趙德勤將漕淮東  其一 陳文蔚
逼人富貴固駸駸，體國憂時一寸心。符印遞遷無曠歲，廟堂誰謂少知音。民間利病搜求久，財計源流講究深。飛輓恢恢有餘地，要知罷困極于今。
送趙德勤將漕淮東  其二 陳文蔚
才難嘆息古猶今，使節雙持委寄深。真主厲精思吏治，累朝忠孝結人心。激揚正頼扶風憲，欽恤惟存布德音。吏稱民安兩無事，不妨丹扆獻規箴。
送趙德勤將漕淮東  其三 陳文蔚
登亭每憶楚東時，把酒吟詩對落暉。拭目正看黄鵠舉，回頭不奈白雲飛。未應失計荒茅屋，正坐無錢買釣磯。𤱶畝有懷常抱膝，論思惟日望公歸。
送彭應期遊淮東  其一 陳文蔚
昔日淮西今又東，爲文怪似史遷公。遠遊要是丈夫志，自足一枝真計窮。
送彭應期遊淮東  其二 陳文蔚
論心有約未能遂，兩載江頭再語離。縱乏青銅沽一醉，臨風分袂可無詩。
六月十四夜獨坐無喧閣 陳文蔚
凭欄無事此時情，一闋欣聞欵乃聲。歸去夜闌誰管領，付他風月自清明。
七月四夜雨過差凉閒坐和徐子融晦日所寄四絕  其一 陳文蔚
昏花病眼已經年，世味甘酸總澹然。堆案文書渾不讀，一燈危坐晚凉天。
七月四夜雨過差凉閒坐和徐子融晦日所寄四絕  其二 陳文蔚
珍重羲黄書一編，昔經秦火不能然。君今於此得消息，豈外吾身更覓天。
七月四夜雨過差凉閒坐和徐子融晦日所寄四絕  其三 陳文蔚
每向清宵自省愆，滔滔無奈世皆然。盈虧消息因而悟，萬事支頤一聽天。
七月四夜雨過差凉閒坐和徐子融晦日所寄四絕  其四 陳文蔚
此理分明見各偏，何時講習到同然。寄書好與隨菴道，千里元來共一天。
送趙國晉隨侍之江西 陳文蔚
如今無復酒腸寬，十五年同一夢間。歲月易從愁裏換，鬢毛多向別時斑。諸公臺閣總皆著，獨我山林自愛閒。見說西風欲回首，樽前重得話間關。
七月廿六日趙國興招飲山堂有詩和韵 陳文蔚
滿地秋陰日欲殘，故人相約過松關。風煙雨後呈姿態，杖屨秋來起廢閒。喜有詩情濃似酒，從渠日歷積如山。清溪况解知人意，爲繞山堂綠一灣。
和韵呈徐子融聊寓規諫時子融同會 陳文蔚
儒黨凋零類月殘，興言及此最情關。杯觴固可隨宜醉，主宰何嘗有暫閒。行健要將乾作馬，登高須識艮爲山。莫教盡日勞舟楫，只在當初相見灣。
和趙連州雨中宿蒙軒韵 陳文蔚
千巖萬壑暮雲歸，不但晴宜雨亦宜。妙處已將詩句寫，吟餘惟有夢魂知。對床誰共三更聽，擊節難名一段奇。安得山間伴清宿，擁衾推枕和公詩。
和傅國開縣丞竹澗韵 陳文蔚
隨宜適意小軒亭，傍竹臨流取次成。地接園池山逕近，畦分花木四時平。秋風日有酒杯樂，徑石時敲拄杖聲。既有清灣堪釣月，可無一葉小舟橫。
又和載酒過竹澗韵 陳文蔚
名園一水綠瀠洄，消得風流太守來。把酒哦詩真不惡，此時懷抱十分開。
連州再招飲蒙軒次其韵 陳文蔚
把酒蒙軒喜屢同，笑談終日坐生風。但知此意無欣厭，一任時人自介通。醉裏直愁逢李白，席間何幸有車公。南枝趁取梅花未，賢聖時時爲一中。
十一月望後同徐子融黄子功送先生歸閩是夕宿分水嶺頭遇雪次早別先生二兄北歸約聯詩不成自賦一絕 陳文蔚
先生風節本高寒，千仞峰頭雪正漫。一夕諸生聆妙論，時人莫作剡溪看。
後一日和徐子融韵 陳文蔚
未省千林變作瑶，祇知尊酒侍清宵。大將臣子明忠孝，妙在陰陽驗息消。憶此老仙衝雪去，歸歟兩袂喜風飄。嶺頭故事詩能紀，今古相逢總不饒。
乙卯正月別子融 陳文蔚
相逢便欲作歸謀，爲子慇懃一日留。山好不妨和雨看，水平重得繞湖遊。酒須更放微醺飲，詩亦無勞著意求。別去不愁山水隔，興來徑理雪中舟。
三月望訪徐子顔 陳文蔚
近有平林遠有山，先生無日不開顔。杜門有味心千古，何用浮名落世間。
九月十一日挈浩同省先隴早起四山昏翳衝霧露涉水登山至山顛則日已東上澄空朗然下視村中霧猶蒙罩人烟桑柘皆不可辨戲成一絕 陳文蔚
拄上高峰近日輪，四山端的見來親。此身已在煙霾上，可惜煙霾底下人。
子融觀木犀懷趙連州有別後吟情渾冷落不知花卉若爲開之句錄以見寄予報云近讀書之暇多哦康節詩時有自適處忽奉佳章輒用此意繼韵後錄呈先生有報書 陳文蔚
詩哦擊壤興悠哉，一任光陰頭上催。味好花間飲醇酎，風清竹外見疏梅。孤鴻忽自雲間至，好意驚從天外來。人有合離花一也，不應人去不花開。
晚步傅氏小園 陳文蔚
溪園信步晚徘徊，白白紅紅夾徑開。漫折一枝携在手，也教人道看花來。
趙湖州東園雜詠和人韵 先春堂 陳文蔚
芳園十畝面東開，春色知從此地來。門外風光渾未覺，堂前早已發桃梅。
趙湖州東園雜詠和人韵 邀月 陳文蔚
遠樂數聲聞玉簫，酒酣起舞月中宵。謫仙當日真豪放，明鏡飛空許見邀。
趙湖州東園雜詠和人韵 賓日 陳文蔚
著眼高時四海空，何須服日臉霞紅。清朝坐對升暘谷，萬里雲煙在古風。
趙湖州東園雜詠和人韵 一勺 陳文蔚
吞夢胸襟納九江，等閒領客醉壺觴。愛將萬事尋源委，鋤到雲間得祕藏。
趙湖州東園雜詠和人韵 雋遊 陳文蔚
亭據高峰上上頭，登臨人世一漚浮。囂塵到此都遺盡，直欲乘風跨鶴遊。
趙湖州東園雜詠和人韵 矍圃 陳文蔚
剔攘取予見經綸，中的工人又日新。一醉使君豪氣發，頗思三箭定胡人。
和傅巖叟病中見寄 陳文蔚
平時安樂病中知，多少人間未發機。若把此身常似病，分明四十九年非。
雨不止和族叔韵 陳文蔚
小齋容膝足遲回，世路羊腸不用猜。久矣此心冥進取，翩然何日賦歸來。新篘半熟甕頭酒，小摘微黄葉底梅。盡日北窗聽雨卧，任他門巷長蒿萊。
戊午正月送趙工部赴江東參謀 陳文蔚
設門大字題嘉遁，買宅浩然歸去來。十畝清溪千箇竹，一庭春意半窗梅。漁樵正伴詩翁樂，鷗鷺俄驚詔墨催。底事此中留不住，釣磻知有濟時才。
許世卿孝亭邂逅爲予修琴臨別求詩爲賦長句 陳文蔚
邂逅相逢不記春，未知此際得情親。一溪雲月閒中計，三尺絲桐物外身。未有清尊酬痛飲，已驚明日是行人。抱琴歸去無餘恨，大呂黄鍾一味醇。
雪中約嘉言叔 陳文蔚
沒曉園林玉萬株，最宜梅竹與茅廬。高人想見詩肩聳，乘興還能訪戴無。
送傅君玉赴廷對 陳文蔚
自嘆忠腸皎日星，致身無地老巖坰。君今有策奏天子，要使讒邪縮項聽。
讀書傅氏揖桂林外一山恍如徐子融書閣所見書閣見山之陰揖桂見山之陽戲成一絕呈子融 陳文蔚
自昔桂陽名此山，登樓恍若見林端。山中固有誅茅地，却許吾人背面看。
子融和答三首再用韵賦一絕以謝 陳文蔚
登樓觸目皆詩料，難寫風煙盡筆端。不但綠陰晴後好，亦便山色雨中看。
傅材甫窗前白月桂開材甫索詩戲作  其一 陳文蔚
天然容貌本施朱，喜異羞同世不趨。化得丹砂成玉雪，也知人著半工夫。
傅材甫窗前白月桂開材甫索詩戲作  其二 陳文蔚
冰姿冷淡不求知，却有同心爲賦詩。更約東君同管領，一尊相對晚凉時。
中秋雨作中夜月明余方叔留寓齋宿酒闌隨水縱步方叔有詩用韵同賦 陳文蔚
瓊樓玉宇不勝秋，把酒臨風味轉優。雲雨自爲朝暮變，歌詩不盡古今愁。誰知明月天心到，却有佳賓水際留。無限醉眠呼不醒，步隨清影只搔頭。
方叔再用前韵約同賦 陳文蔚
坐談冰雪滿懷秋，珍重余君學素優。每有詩情并酒興，爲平月恨與花愁。支頤萬事從渠變，拂榻今宵爲我留。何處青山堪卜築，約君歸種菊千頭。
同余方叔龔南才納凉於筠谷竹間題五十六字 陳文蔚
躡險捫蘿策短藜，翠微深處有幽棲。風常拂面炎凉變，事不關心得喪齊。白酒携來雲外飲，新詩留向竹間題。相陪盡日餘清興，猶自徜徉玩碧溪。
侍嘉言叔溪行和其韵 陳文蔚
山下江清水見沙，杖頭沽醉酒旗家。多情黄菊知人意，故放籬邊三四花。
和趙國興訪蕭氏草堂 陳文蔚
四野山圍面面屏，何人結屋趣方成。好風吹過半湖碧，白鳥飛邊一點明。乘興半春携酒約，隔山遥夜讀書聲。買鄰爲愛茅齋近，試倩詩人狀此情。
庚申清明日子融出遊寄示紀遊十絕以長句謝之 陳文蔚
浴沂天氣出郊坰，所至題詩取次成。花塢風煙俱入詠，雲巖泉石屢增名。摩挲硤石舊題字，展轉東山未盡情。不出祗尋窗下計，春光隨處亦清明。
晚步清暉不見主人題竹間 陳文蔚
飽食無餘事，逍遥散步行。清暉人不見，鷗鷺自相迎。
送趙國宜赴筠州戶掾 陳文蔚
苦無多路旅程寬，正是江南綠打團。欲濕征衫梅雨細，不成客夢麥秋寒。官閒詩可頻搜句，親近書宜月問安。自笑無才愧之子，明時君祿詎能干。
送趙國開赴湘陰 陳文蔚
聽取閩山父老謠，屢曾游戲試牛刀。雙鳬澤國翩翩去，一鶚秋風漸漸高。書至未忘千樹橘，政成須種滿城桃。早歸宣室膺前席，莫漫江頭賦廣騷。
和茂嘉郎中催梅韵 陳文蔚
快讀新詩似見梅，昏昏醉眼爲君開。枝頭未見粉苞露，句裏先傳春信來。試問花神緣底晚，政須羯鼓爲渠催。前枝見說南枝早，合取彭溪溪上栽。
二月廿一日遊藏勝有感 陳文蔚
柴門終日掩荒苔，記得年時把酒杯。幸有春風到桃李，一年一度看花來。
和趙國宜轉寄傅巖叟詩韵時歲歉人艱食聞國宜有發粟意因有以勸相之 陳文蔚
雲章華閣照明時，朝野如今尚採詩。紫府祗因通夕夢，永平從此失朝饑。似聞令子心傳印，便有行人口似碑。還許秫田分靖節，黄花重九醉東籬。
和趙忠州見寄 陳文蔚
道義雖同趣，窮通奈兩途。蜀閩歌召杜，莘野樂唐虞。世上風波惡，胸中矛盾無。交情歲寒見，故我即今吾。
趙河源幼子種蓮於盆池一幹開雙葉戲作小詩時河源二幼子一受命矣 陳文蔚
穉子堂前戲綵時，種蓮積水作盆池。間聞並萼窺紅影，誰識雙柯媚綠漪。莫謂微荄無妙意，也知造物等兒嬉。看看膝下成雙綠，爲應君家此段奇。
賀趙及卿黄定甫主賓聯名登第 陳文蔚
人傑須知本地靈，鵝峰挺拔湛溪清。新添九桂叢芳茂，旁發一枝花更榮。文社只今傳盛事，宦途從此展修程。歸耕媿我猶無地，僅有青山一笑迎。
送趙局之官 陳文蔚
琴書結束定何時，折贈新年梅一枝。詩過釣臺天欲雪，春歸湖岸柳成絲。交遊文社頓成闊，富貴帝鄉今可期。小試活民醫國手，眼明諸老會相知。
十二月十二日踏雪度崧嶺  其一 陳文蔚
何事隆冬震地雷，天公補過令方回。玉裝庭樹三番白，花間江梅六出開。豈止爲民除瘴癘，且欣無地不瓊瑰。到家未說豐年事，喜奉慈親酒一杯。
十二月十二日踏雪度崧嶺  其二 陳文蔚
雪行崧嶺歲華新，又作殘年踏雪人。茅屋畫簷俱富貴，穉松枯木總精神。哦詩未怕寒生粟，舉酒惟知暖欲春。自說到家貧亦好，兩峰門外玉璘珣。
十二月廿三日舉故事訪黄岡梅 陳文蔚
歲披草棘訪槎牙，爲愛凌霜傲雪花。不學春花嬌女面，朱簾翠幕幾重遮。
壬申春社前一日晚步欣欣園 陳文蔚
何必遊園問主人，只尋花柳閙中春。都無揀擇行隨意，不費思量句有神。是處林園明紫翠，晚晴樓閣倚嶙峋。村村鷄酒相招喚，安得便爲同社鄰。
和趙忠州歸耕之賦 陳文蔚
壯年學易計非疏，晚讀人間種樹書。不向雲霄羨鴻鵠，却來江海伴舂鋤。感君綠野成歸計，令我青山思故居。只恐奇謀未施設，折秦强趙要相如。
三月八日晚步溪上二絕  其一 陳文蔚
綠楊芳草兩邊洲，不礙晴川日夜流。我到忘機每終日，爲誰飛去怪沙鷗。
三月八日晚步溪上二絕  其二 陳文蔚
畫筆難描蘋渚意，詩情難狀柳堤風。若令妙處人皆會，甘把漁竿伴釣翁。
天王寺佛塔燈隔林見之奇絕因成口占 陳文蔚
上元燈火九衢中，何似金蓮下半空。要識隔林奇絕處，星毬带葉荔枝紅。
賦葉茂卿泉石軒 陳文蔚
郭外多佳士，溪南好結廬。因君愛泉石，令我想風雩。既有琴書樂，應無世俗拘。誰能厭朝市，來此共須臾。
行崧嶺將半下瞰山中一人家似不與世接者凝佇久之因成一絕 陳文蔚
幾曲青山一畝宮，前村惟有小溪通。鷄鳴鳥宿知昏旦，水碓無人自在舂。
寄題張正國斗齋  其一 陳文蔚
幾人大厦室廬窘，之子數椽天地寬。醉裏揮毫詩膽大，不懸金印老江干。
寄題張正國斗齋  其二 陳文蔚
蒲團竹几炷熏爐，賸讀平生未見書。酌古量今會文夜，清風明月四窗虛。
寄題張正國斗齋  其三 陳文蔚
數年約我過溫溪，好趁雞黄秋黍炊。添子江湖千頃意，勸於窗外作盆池。
送會稽王君東歸 陳文蔚
人生相遇若雲萍，聽唱陽關酒暫停。夜雨挑燈今昨恨，秋風吹夢短長亭。笑予衰鬢霜侵綠，喜子新功刃發硎。欲當馬檛何以贈，江邊猶有柳條青。
視新買徐七塢田 陳文蔚
人說山田薄有收，不如平壤水交流。深耕早種將勤補，亦勝當初無寸疇。
和周次公韵送鄭恭叔歸城南并簡次公  其一 陳文蔚
三十年前識雅容，蹉跎人事各成翁。而今頭白燈明裏，有酒何妨一醉紅。
和周次公韵送鄭恭叔歸城南并簡次公  其二 陳文蔚
春山曾記別匆匆，多少傳言詩句中。遠目不窮天萬里，幾隨西日送征鴻。
癸酉立春衝雪觀梅 陳文蔚
吾翁當日手親栽，今見芳英幾度開。把酒未能娛一醉，衝寒犯雪日須來。
老人及兒輩皆和再用前韵 陳文蔚
不厠繁桃俗杏栽，詩懷端爲此花開。自緣祗結冰霜侶，花底渾無俗駕來。
題趙守飛霞亭 陳文蔚
問津早似武陵溪，屋上鵝峰有遁肥。醉臉丹時歌雪白，碧山深處染桃緋。林亭縹緲仙翁樂，酒盞交酬花片飛。逍遣箇中閒日月，賦詩應不送春歸。
再用韵呈趙守 陳文蔚
不待漁舠喚隔溪，種桃千樹正紅肥。山圍曉障新圖畫，花押春班簇紫緋。池凈白鷗相對浴，客來青鳥故雙飛。寄詩爲問花前醉，何似天香滿袖歸。
和趙忠州園亭落成宴客三首 自爲堂 陳文蔚
雙旌未逐詔書還，放適何妨且謝安。地拔鵝峰長突兀，天教老子得蹣跚。病瘳不必維摩問，客醉誰知太守歡。更乞爲時推此意，要令宵旰九重寬。
和趙忠州園亭落成宴客三首 飛霞亭 陳文蔚
水香流出洞中花，曾閲秦朝與漢家。咫尺不知塵世隔，漁郎回首鎖烟霞。
和趙忠州園亭落成宴客三首 釣鼇 陳文蔚
自來名教屬吾曹，立極何須說斷鼇。聊把經綸寄魚釣，豈無裴楷試仙濤。
廬陵趙令君宅後有蓮濠月夕相拉觀蓮戲廬陵 陳文蔚
朱橋綠水夜深遊，滿載荷花萬斛舟。多病近來常止酒，及無尊俎欠風流。
廬陵呼酒再用韵 陳文蔚
令君領客作清遊，蕭散仙人蓮葉舟。喚得酒來詩興發，浩歌和月吸黄流。
廬陵於兩池中作船亭名卧蘆取山谷滿船明月卧蘆花之句落成爲賦小詩 陳文蔚
路入芳池柳岸行，宛然野渡一舟橫。祗緣胸次規模別，便有江湖氣象生。雲影恍疑帆影度，嘯歌中有棹歌聲。天書恐逐銜蘆雁，未許花邊卧月明。
晚坐卧廬復與廬陵同用前韵 陳文蔚
待得巡簷有月行，梅仙無惜爲琴橫。頻招野客耽詩興，祇恐東君費麯生。拄笏靜看山擁翠，凭欄閒聽水流聲。人生聚散無勞較，萬里青天白鳥鳴。
八月十日過松水 陳文蔚
拂石臨流幾歲秋，未嘗歷險究源頭。今朝拄上雲烟去，爲吸清泠最上流。
以壽山石絛環寄趙昌甫將以廿八字 陳文蔚
連城價重雖非玉，千古名存壽此山。野服閒居頗相稱，無端因得玩如環。
甲戌正月從君用弟覓月桂栽 陳文蔚
花發枝頭月月新，不妨分種過西鄰。琴書結束歸來日，要使門庭長有春。
送葉味道赴南宮 陳文蔚
聖世宗儒重設科，名公碩德總搜羅。近年底事摧頹甚，士氣都緣斲喪多。憂世情詞常懇惻，喜君事業久研磨。不才但有山林興，洗耳專聽奏凱歌。
呈倉使覓官書 陳文蔚
歲月蹉跎髮已絲，埋頭自笑有書癡。故人倘解憐清好，歸去山房補缺遺。
池陽地寒梅開甚晚上元後始見疏花一夕春雪曉起觀梅爲梅解嘲 陳文蔚
千林一夜散瓊瑰，莫誚亭前春後梅。未入紛紛紅紫隊，不妨曾是雪中開。
倉使亦爲梅著句適與予意相合和其韵 陳文蔚
六花如覺厭春遲，桃未敷紅柳未垂。只有紅梅太孤寂，裁冰綴玉助清奇。
別倉使二首  其一 陳文蔚
千里江頭訪故人，事雖論舊道彌新。懸知一味憂勤意，要活九州窮困民。秋月洞明波底影，祥風潜有雪中春。荒山僻嶠雪深處，無惜遄驅六轡均。
別倉使二首  其二 陳文蔚
服膺師訓毅名齋，觀省無妨動與偕。只向此中窺所守，已知平日謹諸懷。器充宏博乾坤大，理析精微律呂諧。吾道古今窮不盡，一尊深夜講朋儕。
歸途喜晴 陳文蔚
來時風雪亂紛紛，歸日川原處處春。因識發生真意思，雨餘花柳更精神。
追賦齊山 陳文蔚
興動齊山杖屨飛，可人遲日嫩晴暉。一堤烟柳連秋浦，萬里江山入翠微。泉石怪奇難盡究，古今題品待携歸。春來歌酒雖無禁，不與紅塵染是非。
追賦臺治諸景有懷倉使 陳文蔚
日日花光展翠遊，芙蓉高樹壓城頭。招邀風月新添竹，管領湖山數上樓。欲伴清琴庭舞鶴，不驚使節浦眠鷗。花開紅藕薰風細，恨不同撐柳外舟。
追賦西廟廣覺寺 陳文蔚
精藍同占一青山，遊子紛紛春自閒。要福乞靈從爾輩，獨携筇杖款松間。
晨興 陳文蔚
書窗欲曙夢初還，起坐披衣百慮間。誰識斯時會心處，靜聽鳥語樂相關。
送趙國呈赴金壇 陳文蔚
未成花柳種成堤，早有先聲到浙西。待得已書馴雉績，不妨聊訪舊鸞棲。堂前風入琴三弄，江上春歸雨一犂。莫道催科能樣急，也分一念到羣黎。
與周希顔遊靈泉歸途偶作 陳文蔚
花日遲遲暖似烘，杖藜飛舞趁東風。野橋傍水柳先綠，山寺留春桃正紅。信步哦詩忘日晚，因言契理覺春融。莆田遠在千山外，長使靈泉信息通。
和昌甫見寄韵 陳文蔚
每日相親一卷書，席門猶是昔年如。似公長者今時少，花外何時見小車。
清明上冢見杜鵑花 陳文蔚
春來未聽杜鵑啼，但見青山花滿枝。俗禮不違聊上冢，他鄉寒食嘆年時。
希顔見寄二絕和韵  其一 陳文蔚
海棠带雨淺深紅，共憇閒亭拂面風。識得春光隨處樂，鬢絲誰管已成翁。
希顔見寄二絕和韵  其二 陳文蔚
乳燕將雛看學飛，絕勝對客麈頻揮。綠陰翠幄閒中好，誰道春隨紅紫歸。
周公美載酒見過以長句見謝意 陳文蔚
門前題鳳風何薄，雪夜回舟意未真。誰似松溪弄明月，興來載酒訪幽人。扣舷牛渚盟當踐，落帽龍山約又新。况有梅花凉玉雪，暑窗容我日爲鄰。
中秋後一夕正望浮橋觀月 陳文蔚
省賦山間明月章，好風吹我上河梁。冰輪不带一分缺，玉鑑無如今夕光。正自凭欄觀水靜，不妨倚杖看人忙。有誰會得遲歸意，籟息天高午夜涼。
重九後一日同公美遊靈泉公美舉示蓮塘納凉之句後公美和予浮橋觀月之韵紀靈泉之遊予以老人不快不暇即賦老人既安用渠納凉韵爲謝 陳文蔚
寺訪靈泉山路長，賦詩因得話蓮塘。林間度竹風無暑，澗裏流花水带香。靜勝携筇終日款，閑來坐石滿襟凉。紀遊未暇牽人事，題品輸君第一章。
昌甫寄徐崇甫書并崇甫寄渠詩及渠兄弟和章因次其韵呈昌甫 陳文蔚
念作章泉去，川流日夜東。一身長是客，雙鬢已成翁。霽想濂溪月，和思柳下風。平安毅齋信，多謝爲流通。
十月九日同公美踐上林之約回途紀實 陳文蔚
景入小春方嫩寒，緩行不覺鳥間關。倚空疊嶂何崷崒，带石清溪屢繞環。政擬徘徊檀木嶺，且先點檢上林山。杖藜未作忙歸計，又喜臨清得釣灣。
壬午三月廿三日偕諸生携酒過公美家公美宅前山花爛開極可愛爲賦一絕 陳文蔚
青春深處每徘徊，爲愛花城錦繡堆。誰似君家奇絕處，坐迎春色入門來。
公美約同遊龍安寺僧留小飲歸途一絕 陳文蔚
幾年無便到招提，沙路徐行趁碧溪。花竹禪房成小款，笑談不覺到斜西。
十一日同諸友登南臺二絕  其一 陳文蔚
萬里秋風約我曹，俯觀闤闠總塵勞。躋攀不藉登山屐，身世從知本自高。
十一日同諸友登南臺二絕  其二 陳文蔚
脚底雲山疊疊低，面前一带繞清溪。秋光總可供吟筆，寫作登高第一題。
登山却立俯視一村風物殊可人意二絕  其一 陳文蔚
桑柘陰中日日行，只聞犬吠與鷄鳴。此時身在煙雲上，眼界不知如許明。
登山却立俯視一村風物殊可人意二絕  其二 陳文蔚
竹樹誰家跨小橋，清溪一带抱山腰。不須更倩王摩詰，水墨平鋪百尺綃。
重陽侍老人飲 陳文蔚
九十慈親鬢髮皤，今年菊早去年花。一尊細說重陽事，似此清歡有幾家。
節後赴傅巖叟之招望日同遊棲隠菴華嚴寺呈巖叟及同游者 陳文蔚
乘興聯翩渡小溪，輕車不怕日斜西。擬來古寺觀新扁，且向山齋讀舊題。茆屋起烟歸路暝，秋雲閣雨暮天低。人生適意惟行樂，不較毫芒寵辱齊。
巖叟用前韵相留踐雲巖之約和韵以謝 陳文蔚
屢陪軒騎過橫溪，每想雲巖望眼西。酬約再尋山下路，賦詩留與石間題。吟風弄月計爲上，競利爭名著總低。明日杖藜歸故隠，人生離合信難齊。
贈說相道人 陳文蔚
我生本是山澤癯，只愛竹林癡讀書。道人相遇說心相，我亦無心更問渠。
齋前梅開 陳文蔚
每歲衝寒出探梅，如今花向屋簷開。玉顔相見無朝晚，繞樹須拚日百回。
癸未二月廿五日訪周道人西菴戲題 陳文蔚
道人邀我飯胡麻，半日清閒得遠家。多少欲來無路問，空於洞口覓桃花。
清明前二日同周公美黄子京郊行和子京韵  其一 陳文蔚
武夷雲會總儒衣，今似晨星漸覺稀。晚節喜君同臭味，不嫌枯淡肯來歸。
清明前二日同周公美黄子京郊行和子京韵  其二 陳文蔚
尋春杖屨偶乘閒，多謝詩囊肯破慳。坐石有言盟白石，愛山隨意買青山。
清明前二日同周公美黄子京郊行和子京韵  其三 陳文蔚
大道公行居廣居，敢將仁義作蘧廬。直須至理超然會，不在陳編細字書。
後一日因展省歸途口占  其一 陳文蔚
千丈摳衣記武夷，家山今日屢攀躋。春風拍拍滿懷處，况是花開更鳥啼。
後一日因展省歸途口占  其二 陳文蔚
春光休道屬誰家，造化平鋪無等差。不問世間凡草木，得春隨意總皆花。
寄題黄子京貧樂齋 陳文蔚
羞逐紛紛世所趨，東溪風月未嘗孤。閉門蒿藋從渠長，堆案簡編聊自娛。機括要須明活法，簞瓢非但守枯株。不觀點也風雩意，灑落胸中一累無。
又謝子京惠贄見 陳文蔚
少日深期造孔門，于今老矣嘆無聞。自憐大業乖傳授，頼有遺編可討論。君贈名章多過譽，我慚衰朽不勝文。誓言願畢餘生力，細與窮源探本根。
集著尚書偶成 陳文蔚
水飲已忘三月味，囊空真乏一錢儲。屢空本是吾家事，贏得閒身且著書。
灌圃 陳文蔚
少日嘗嗤稼圃非，近來閒聽老農知。世間機械從來耻，不憚晨昏抱甕疲。
賦决明 陳文蔚
每薦盤餐自覺清，嘗於雨後擷其英。未言服餌收奇效，翠葉黄花眼早明。
永豐祝子益和予詩見寄許見訪以長句謝之且堅其約 陳文蔚
反關甘與世情暌，綠遍閒庭草欲齊。何處客來談列岫，有人雪踏自東溪。坐低流俗幾千輩，已見新詩第一題。他日竹林如肯過，聖門相與探端倪。
寄題列岫 陳文蔚
面面青山不記名，想知宜雨亦宜晴。去來自在雲千疊，高下無多屋數楹。晨誦晝絃俱樂事，春光秋月總詩情。箇中真樂誰能識，不問人間枯與榮。
葉茂卿寄詩卷賦此以謝之 陳文蔚
正念交情舊，忽來詩卷新。既能賒酒飲，寧作賣書貧。計想尋窗下，閒須過澗濱。爲言田舍樂，花鳥亦情真。
送趙國宜之官武林 陳文蔚
自從棲隠入山深，間闊真同金玉音。已謂清光依日月，不知幽趣尚園林。暫違陶徑菊松面，喜動蘇堤梅柳心。聞道專留薦賢牘，知音當在伯牙琴。
送趙惠卿赴玉沙法曹 陳文蔚
不辭艱險涉江湖，素志惟期欲展舒。平允外應無別法，坦夷中自有亨衢。雖云天遠雁行近，未至風高魚素疏。見說民淳須事簡，不妨宦學進工夫。
昌甫前詩見簡方和去未達間再於巖叟處見後詩和韵以謝 陳文蔚
章泉相去每相思，多謝交情不見遺。繾綣方賡前日句，聯翩又讀後來詩。梅方迎臘多投好，菊已凌霜不入時。大抵世情皆若此，吾儕真結歲寒知。
一夕夢中得絕句覺時惟記後二句最真因潤色足成之 陳文蔚
歲月苦爲身口累，風霜無奈鬢毛侵。中間一事却奇特，存得當時一片心。
甲申正月答昌甫見寄韵代書 陳文蔚
負米嘗漂迹，關心爲倚門。盡歡惟啜菽，奉旨屢空尊。溫劑勞分給，新詩且記存。開緘細吟諷，小立近黄昏。
周公美嘗年有紅梅之約今花時雨雪公美以詩遣花酒和韵以謝 陳文蔚
紅梅高賞趁春晴，不記年華幾甲庚。花酒一時雙遣至，却愁不似對梅清。
清明資福僧遣詩賦此以答之 陳文蔚
清明恰值雨晴時，賸喜鄰僧福有詩。十里懶尋沽酒旆，一編深下讀書帷。放懷是處青春好，無事於中白日遲。况是精藍去家近，興來何惜瘦藤支。
和公美一絕 陳文蔚
欺人一任雪堆頭，豈復長懷身外愁。涉世自知今已慣，風波應不覆虛舟。
四月二日往檀林登車遇雨度鵝湖嶺漸覺開霽一路晴快野花滿山賦二絕  其一 陳文蔚
出門正爾值淋漓，決策登車不自疑。一路新晴天借與，花香鳥語却撩詩。
四月二日往檀林登車遇雨度鵝湖嶺漸覺開霽一路晴快野花滿山賦二絕  其二 陳文蔚
塊坐蕭齋廢短筇，一春長在雨聲中。野花留得春光在，無數青山玉雪叢。
問塵清坐久之歸途偶得絕句 陳文蔚
問塵清坐興悠哉，小立朱橋未忍回。好景吟情忽相契，小溪流出柳陰來。
崧嶺石泉 陳文蔚
高城石井下成池，對自初分混沌時。雖小古今無涸溢，却憐江海有盈虧。
家園偶聞野花香 陳文蔚
杖藜曾是爲春忙，紫陌青山到處芳。不謂竹林棲隠地，好風時遶野花香。
六月十二日喜雨 陳文蔚
麟經書雨意何如，可喜非常故可書。膏澤未觀南畝遍，嫩涼且覺北窗虛。採詩好入豐年頌，把酒聊娛化日舒。懷抱一時寬畝𤱶，微痾勿藥頓消除。
賤生諸友有祝頌語以五十六字謝之 陳文蔚
庸庸不作世間奇，空負生成造化機。歲月漫驚多髮積，功程殊未進毫微。不貪腰下懸金印，且自尊前戲綵衣。多謝諸君借輝潤，一朝盈篋盡珠璣。
縱步過資福寺僧留飲出示凈度文三教一理論戲書時寺門桂花爛開 陳文蔚
一編凈度出玄文，因憇書窗醉酒尊。儒釋未須談一二，且於花下立黄昏。
九月十八日自雙溪還寺車中偶得 陳文蔚
太初元有此山川，往古來今幾許年。合是地靈神降嶽，爲生人傑柱驚天。遺民但抱羲農朴，正學誰知孔孟傳。要識碧溪流不斷，後人須看石崖鎸。
隠將峽口占二絕  其一 陳文蔚
小似武夷深更幽，地盤九曲一溪流。誅茆結屋雖成左，贏得青山自在遊。
隠將峽口占二絕  其二 陳文蔚
四顧青山數畝餘，豈無閑地可耕鋤。有人肯辦入山苦，滿谷桑麻繞舍蔬。
謝昌甫以詩惠藥牋 陳文蔚
藥裹屢蒙扶病親，一番書至一情真。人言莫急晨昏奉，我嘆尚爲萍梗身。棲隠重曾定要約，章泉一見話悲辛。吳牋况拜慇懃賜，且續新詩爲縷陳。
和張元德寄昌甫末章見及之韵 陳文蔚
江南目斷短長亭，會面無由見德星。所及交情無皂白，且欣師訓炳丹青。君將偃室春鳴瑟，我但萊衣日過庭。多謝新詩相勉進，敢忘圭復識中扃。
用前韵寄昌甫 陳文蔚
幾欲來觀魚計亭，未酬此約已星星。自從蕭寺一回別，不記春山幾度青。尚友古人長閉戶，喜聞新命忽揚庭。興來會作扁舟去，剝啄應勞爲啟扃。
和周公美韵 陳文蔚
風光報答可無詩，漸喜春風熟燕泥。客至甚思留竹隠，書來無奈趣巖棲。幸同故國雲雖暮，朗誦新吟日未西。自愧續貂才不敏，徘徊月已在榱題。
趙忠州雨中賞海棠 陳文蔚
問春何事苦晴慳，春意惜花留嫩寒。共到花前細商畧，精神最好雨中看。
賦蕭爽薝蔔戲巖叟 陳文蔚
且喜花時雨不妨，凭闌閒與細平章。一池交映月添白，六出同妍雪遜香。素有書癡緣病懶，不知詩興爲渠忙。道人雅好惟清供，却恐花神索酒觴。
月夜觀花 陳文蔚
底事更深睡不感，惜花愛月兩關情。黑甜一枕雖云美，未省人間有此清。
巖叟約觀棲隠薝蔔雨阻和前韵送酒再用韵答之 陳文蔚
暫輟書程業未妨，倚欄高誦杜陵章。不知雨意將詩意，但覺花香带酒香。散破苦嫌饑雀下，爭喧閒看蜜蜂忙。也知棲隠如蕭爽，恨不花前共舉觴。
六月十七夜待月 陳文蔚
凝佇虛亭未愜心，清光隠隠隔疏林。欲觀玉鑑呈全體，獨倚朱欄到夜深。
黄子京見訪值予未還留詩和韵以謝  其一 陳文蔚
自從別去竹林居，暇日尋詩每念渠。疾讀新編慰牢落，清風習習滿襟裾。
黄子京見訪值予未還留詩和韵以謝  其二 陳文蔚
此去團溪百里餘，不須蹤跡嘆差殊。平鋪此理元無間，曾驗工程進也無。
子京又以長篇告別值予欲出一絕謝之 陳文蔚
二年不作上方游，一日重尋舊話頭。却恨嬋娟成兩處，清尊無分共中秋。
又和胡應祥遊石井韵 陳文蔚
兩年再踏鉛山路，今日初嘗石井泉。碧玉巖邊論湯餠，全勝五鼎擊肥鮮。
題玲瓏山 章良能
短鍤長鑱出萬峰，鑿開混沌作玲瓏。市朝可是無巇嶮，更向山林巧用工。
題李伯時飛騎習射圖 章良能
禁營貔虎天廐龍，技癢不奈芻粟豐。聞道寶津嘗護駕，前期踴躍矜驍雄。紅綃低繫柳枝碧，滿滿彎弓斫鬉射。偶然穿葉未爲奇，截下紅綃方破的。綵繩長曳綵毬輕，閃爍眩轉如奔星。弦頭霹靂起馬脚，回看一箭落欃槍。烏紗帽穩春衫薄，交韉煥爛青絲絡。千步場深隔九關，畢景馳驅有餘樂。李侯應奉隨春官，日晏歸穿衛士班。平生抵死憐神駿，絕藝那能不細看。不學閻公伏池側，倉皇丹粉供宣索。他年乘興試追尋，妙處祇須憑子墨。十六蹄翻意態真，罄控應節顧眄親。當時騎士盡應爾，尚想元豐兵制新。慨今多事困供億，養兵殆且殫民力。未聞士歌馬騰槽，安得從容觀戲劇。
和林擇之齊山韵 蔡幼學
褰裳涉秋浦，散策上齊山。盼往謝塵囂，瞻新得層巒。萬象翕呈露，跬步不可間。下巧瞰坤軸，高奇仰天剜。硿矼禹所穴，巀嶭秦開關。始探困傴僂，徐行快平寬。斲鳳扣危壁，登虬俯澄灣。突然出鰲背，但見江漫漫。匪特激愚懦，且以訂羣頑。
早至湖心小園 蔡幼學
凉月在木末，我行出林坰。林坰何所事，愛此朝氣清。池荇浥風露，洒洒醉夢醒。來禽俯清泚，相照臉色頳。悠然到瓜田，鈎蔓亦軒騰。萬物咸得宜，吾生亦何營。
浮家 蔡幼學
春風掃積素，春雨漲新綵。再行適良願，及此嘉致足。溪桃綻腮紅，溪柳起膚粟。萬物欣向榮，吾生亦從欲。浮家信所之，懽意到僮僕。行樂人有言，未省我心曲。憶昔西湖春，安輿探芳谷。綵舫漾晴漪，名園玩清縟。星郎引羣雛，戲舞衣裻裻。歸來夜未央，清話屢更燭。只今天一涯，把酒遠相屬。富貴竟何時，一官乃覊束。法喜聞我言，低回若驚辱。一笑强相酬，歸裝宜早促。
月夜贈項子謙 蔡幼學
月色凈加水，奈此清興何。誰人當領此，隔屋呼項佗。駕言先我出，追隨費經過。履聲適相逢，歡然憇亭荷。乾坤何浩蕩，水月光相磨。醉歸巷無人，羣兒自前呵。
晚泊 蔡幼學
落日維舟處，沙頭望眼平。牛羊分隴下，燈火隔林明。人散村墟靜，溪寒風浪生。漁翁醉眠穩，小艇任斜橫。
田園 蔡幼學
野水萍無主，清風草自香。庭陰新似染，物色去如忙。岸樹魚依綠，畦花蝶鬭黄。家園向來夢，靜數四年强。
澤卿示蘭亭考作蕭翼取蘭亭辭 黄疇若
長廊睥睨來者誰，出門解后渠得知。不言使者求遺書，只言浴繭當及時。從容與語益款洽，論到翰墨尤瑰奇。山僧技癢不自禁，稍出脩禊蘭亭詞。啟函展玩未及竟，袖有黄紙天庭追。口呿氣褫僵欲死，一騎趣向咸陽馳。虬鬚天子喜折屐，詔許兩禁同觀之。龍騰鳳集在御榻，平生觸眼何曾窺。自從繭紙歸昭陵，寶氣夜夜光陸離。千年議論經幾手，極力追倣分毫釐。博聞强誌子桑子，上下纂輯無或遺。清臞不滿六尺長，中有文字無津涯。歸君此編忽自笑，山東學究真黠兒，而今御史還書癡。
柴門春晝 吳柔勝
深巷寂無人，鳥聲花塢春。蓽門長日掩，天地一閑身。
唐人挾彈圖 吳柔勝
嚙膝嘶風徑奔駻，花前挾彈回頭看。一鳥不鳴春晝閑，野水清清綠陰暗。
三友圖 吳柔勝
髯龍嘶風山石裂，玉人影斷橫斜月。一聲翠羽琅玕東，羅浮夢斷微茫中。
送林明府 吳柔勝
擬續宣城志，難忘令尹賢。庭空無獄訟，齋靜有詩篇。心比秋雲遠，政如霜月懸。活人最多處，饑歲作豐年。
牧亭秋色 吳柔勝
丹楓酣霜壓林丘，黄葉老盡巖西頭。不應蔓草烟漠漠，併作粉繪蒼山秋。
句 商侑
地俯梅溪新棟宇，源通橘井近煙霞。
隆州 趙善詔
三山高峭拔，鼎峙各爭雄。秀氣鍾英物，衣冠盛蜀中。
句  其一 趙善詔
仁壽州如斗，分符愧罔功。
句  其二 趙善詔
誰謂山城僻，倫魁此破荒。
釋宗顯重修寶梵院 陳祖仁
身浮漚□草頭露，實見卓立中流柱。世網走逃如脫兔，菩提了了無他路。迷人捐軀大火聚，自灼自焚甘自苦。諸佛菩薩慈憫故，教以一舍無復取。顯公超然知落處，功德銷磨貲萬數。一簞一鉢朝昏度，佛事日富貧非慮。如是降心如是住，嘔噦自蓄與蟲蠹。風清松竹相爾汝，誰其嗣之需一悟。
句  其一 顔棫
未厭慇懃達曙看。
句  其二 顔棫
眼明喜見曉光舒。
句  其三 顔棫
衰草連天慘淡黄。
句  其四 顔棫
一带溪山畫不如。
遣懷五首寄致道  其一 謝直
貧者士之常，富亦我所欲。得常詎可厭，逐欲何由足。荒哉化蝶翁，微歟監河粟。人生命如綫，日須不盈匊。俯仰天地間，何由謝羈束。
遣懷五首寄致道  其二 謝直
時命各有遇，何言富與貧。有來疾雷電，決去微埃塵。坐令區區者，視此爲鬼神。既有得失患，自忘情性真。所以首陽山，昔有餓死人。